Kannada-LLM-Labs/Wikipedia-Kn huggingface dataset:
ಮೂಲಿಕೆ

ಸಾಮಾನ್ಯ ಬಳಕೆಯಲ್ಲಿ, ಮೂಲಿಕೆ ಎಂದರೆ ರುಚಿಕರವಾದ ಅಥವಾ ಪರಿಮಳಯುಕ್ತ ಗುಣಲಕ್ಷಣಗಳಿರುವ ಸಸ್ಯ. ಮೂಲಿಕೆಗಳನ್ನು ಆಹಾರಕ್ಕೆ ಪರಿಮಳ ನೀಡಲು ಮತ್ತು ಅಲಂಕರಿಸಲು, ಔಷಧಿಯಲ್ಲಿ, ಅಥವಾ ಸುಗಂಧಗಳಾಗಿ ಬಳಸಲಾಗುತ್ತದೆ. ಅಡುಗೆ ಬಳಕೆಯು ಸಾಮಾನ್ಯವಾಗಿ ಮೂಲಿಕೆಗಳು ಮತ್ತು ಸಂಬಾರ ಪದಾರ್ಥಗಳ ನಡುವೆ ವ್ಯತ್ಯಾಸ ಮಾಡುತ್ತದೆ. ಮೂಲಿಕೆ ಪದವು ಒಂದು ಸಸ್ಯದ (ತಾಜಾ ಅಥವಾ ಒಣಗಿಸಿದ) ಎಲೆಯುಳ್ಳ ಹಸಿರು ಅಥವಾ ಹೂಬಿಡುವ ಭಾಗಗಳನ್ನು ಸೂಚಿಸುತ್ತದೆ. ಸಂಬಾರ ಪದಾರ್ಥಗಳನ್ನು ಸಾಮಾನ್ಯವಾಗಿ ಬೀಜಗಳು, ತೊಗಟೆ, ಬೇರುಗಳು ಮತ್ತು ಹಣ್ಣುಗಳು ಸೇರಿದಂತೆ ಸಸ್ಯದ ಇತರ ಭಾಗಗಳಿಂದ ಒಣಗಿಸಿ ಉತ್ಪತ್ತಿ ಮಾಡಲಾಗುತ್ತದೆ. ಔಷಧೀಯ ಅಥವಾ ಅಧ್ಯಾತ್ಮಿಕ ಬಳಕೆಯಲ್ಲಿ, ಸಸ್ಯದ ಯಾವುದೇ ಭಾಗಗಳನ್ನು "ಮೂಲಿಕೆಗಳು" ಎಂದು ಪರಿಗಣಿಸಬಹುದು. ಇದರಲ್ಲಿ ಎಲೆಗಳು, ಬೇರುಗಳು, ಹೂವುಗಳು, ಬೀಜಗಳು, ಬೇರು ತೊಗಟೆ, ಒಳತೊಗಟೆ (ಮತ್ತು ಒಳಂಬು), ರಾಳ ಮತ್ತು ಪೆರಿಕಾರ್ಪ್ ಸೇರಿವೆ.

ಅಡುಗೆ ಮೂಲಿಕೆಗಳನ್ನು ತರಕಾರಿಗಳಿಂದ ವ್ಯತ್ಯಾಸ ಮಾಡಲಾಗುತ್ತದೆ, ಹೇಗೆಂದರೆ ಸಂಬಾರ ಪದಾರ್ಥಗಳಂತೆ ಅವನ್ನು ಸಣ್ಣ ಪ್ರಮಾಣಗಳಲ್ಲಿ ಬಳಸಲಾಗುತ್ತದೆ ಮತ್ತು ಅವು ಆಹಾರಕ್ಕೆ ಸಾರದ ಬದಲಾಗಿ ಪರಿಮಳವನ್ನು ಒದಗಿಸುತ್ತವೆ. ಮೂಲಿಕೆಗಳು ಟೈಮ್ ಅಥವಾ ಲ್ಯಾವೆಂಡರ್‌ನಂತಹ ಬಹುವಾರ್ಷಿಕ ಸಸ್ಯಗಳಾಗಿರಬಹುದು, ಅಜಮೋದದಂತಹ ದ್ವೈವಾರ್ಷಿಕ ಸಸ್ಯಗಳಾಗಿರಬಹುದು, ಅಥವಾ ಬೇಸಿಲ್‍ನಂತಹ ವಾರ್ಷಿಕ ಸಸ್ಯಗಳಾಗಿರಬಹುದು. ಬಹುವಾರ್ಷಿಕ ಸಸ್ಯಗಳು ರೋಸ್‍ಮರಿಯಂತಹ ಪೊದರುಗಳಾಗಿರಬಹುದು ಅಥವಾ ಮರಗಳಾಗಿರಬಹುದು. ಕೆಲವು ಸಸ್ಯಗಳನ್ನು ಮೂಲಿಕೆಗಳು ಮತ್ತು ಸಂಬಾರ ಪದಾರ್ಥಗಳು ಎರಡೂ ಆಗಿ ಬಳಸಲಾಗುತ್ತದೆ, ಉದಾಹರಣೆಗೆ ಸಬ್ಬಸಿಗೆ ಸೊಪ್ಪು ಹಾಗೂ ಸಬ್ಬಸಿಗೆ ಬೀಜ ಅಥವಾ ಕೊತ್ತಂಬರಿ ಎಲೆಗಳು ಹಾಗೂ ಬೀಜಗಳು. ಜೊತೆಗೆ, ಮಿಂಟ್ ಕುಟುಂಬದಲ್ಲಿ ಇರುವಂಥ ಕೆಲವು ಮೂಲಿಕೆಗಳನ್ನು ಅಡುಗೆ ಮತ್ತು ಔಷಧೀಯ ಉದ್ದೇಶಗಳಾಗಿ ಬಳಸಲಾಗುತ್ತದೆ.

ಕೆಲವು ಸಸ್ಯಗಳು ದೇಹದ ಮೇಲೆ ಪರಿಣಾಮಗಳನ್ನು ಹೊಂದಿರುವ ಫ಼ೈಟೊಕೆಮಿಕಲ್‍ಗಳನ್ನು ಹೊಂದಿರುತ್ತವೆ. ಅಡುಗೆ ಪದಾರ್ಥಗಳನ್ನು ಉದಾಹರಿಸುವ ಸಣ್ಣ ಪ್ರಮಾಣಗಳಲ್ಲಿ ಸೇವಿಸಿದಾಗ ಸ್ವಲ್ಪ ಪರಿಣಾಮಗಳಿರಬಹುದು, ಮತ್ತು ಹೆಚ್ಚು ಪ್ರಮಾಣಗಳಲ್ಲಿ ಸೇವಿಸಿದಾಗ ಕೆಲವು ಮೂಲಿಕೆಗಳು ವಿಷಕಾರಿಯಾಗಿರಬಹುದು. ಉದಾಹರಣೆಗೆ, ಕೆಲವು ಪ್ರಕಾರಗಳ ಮೂಲಿಕೆ ಸಾರಗಳು, ಉದಾ. ಹೈಪರಿಕಮ್ ಪರ್ಫ಼ೋರೇಟಮ್‍ನ ಸಾರವನ್ನು ಖಿನ್ನತೆ ಮತ್ತು ಒತ್ತಡವನ್ನು ನಿವಾರಿಸಲು ವೈದ್ಯಕೀಯ ಉದ್ದೇಶಗಳಿಗಾಗಿ ಬಳಸಬಹುದು. ಆದರೆ, ಈ ಮೂಲಿಕೆಗಳ ದೊಡ್ಡ ಪ್ರಮಾಣಗಳು ಅತಿವಿಷವನ್ನು ಉಂಟುಮಾಡಬಹುದು ಮತ್ತು ಇದರಲ್ಲಿ ತೊಡಕುಗಳು ಸೇರಿವೆ, ಮತ್ತು ಕೆಲವು ಗಂಭೀರ ಸ್ವರೂಪದ್ದಾಗಿರಬಹುದು, ಮತ್ತು ಹಾಗಾಗಿ ಇವನ್ನು ಎಚ್ಚರಿಕೆಯಿಂದ ಬಳಸಬೇಕು. ಕೆಲವು ಔಷಧಿಗಳ ಜೊತೆಗೆ ತೆಗೆದುಕೊಂಡಾಗ ಕೂಡ ತೊಡಕುಗಳು ಏಳಬಹುದು.

ಸಸ್ಯಗಳು
ಪರ್ಸಿ ಬೈಷೆ ಶೆಲ್ಲಿ

ಪರ್ಸಿ ಬಿಷೆ ಷೆಲ್ಲಿ, 1792-1822. ಪ್ರಮುಖ ಇಂಗ್ಲಿಷ್ ಕವಿ.

ಬದುಕು 
1792 ಆಗಸ್ಟ್ 4ರಂದು ಸಸೆಕ್ಸ್‍ನಲ್ಲಿ ಜನಿಸಿದ. ಆರ್ಥಿಕವಾಗಿ ಶ್ರೀಮಂತವೂ ರಾಜಕೀಯವಾಗಿ ಪ್ರತಿಷ್ಠಿತವೂ ಆದ ಕೌಟುಂಬಿಕ ಹಿನ್ನೆಲೆ ಇವನದು. ಇವನು ವ್ಯಾಸಂಗ ಮಾಡುತ್ತಿದ್ದ ಏಟನ್ ಹಾಗೂ ಆಕ್ಸಫರ್ಡ್ ವಿಶ್ವ ವಿದ್ಯಾಲಯಗಳು ಇವನು ಪ್ರಕಟಿಸಿದ ದ ನೆಸಿಸಿಟಿ ಆಫ್ ಏತೀಸಮ್ ಎಂಬ ಕರಪತ್ರದ ಕಾರಣದಿಂದ ಇವನನ್ನು ಹೊರದಬ್ಬಿದವು.

ಕಾವ್ಯ
ಕ್ವೀನ್‍ಮಾಬ್ ಕ್ರಾಂತಿ ಕಾರಿ ಕವಿತೆ (1812-13) ರಾಜಕೀಯ ಪ್ರಭುತ್ವ ಹಾಗೂ ಸಾಂಪ್ರದಾಯಿಕ ಕ್ರೈಸ್ತ ಧರ್ಮದ ಟೀಕೆಯಾಗಿದೆ. ಪ್ರಮಿಥ್ಯೂಸ್ ಅನ್‍ಬೌಂಡ್ (1818-19), ದ ವಿಚ್ ಆಫ್ ಅಟ್ಲಾಸ್ (1820), ಎಪಿಸೈ ಸಿಡಿಯಾನ್ (1821) ಹಾಗೂ ಹೆಲ್ಲಾಸ್ (1821) ಈತನ ಕೆಲವು ಪ್ರಸಿದ್ಧ ಗೀತನಾಟಕ ಗಳು. ಇವನು ಇಟಲಿಯಲ್ಲಿ ನೆಲೆಗೊಂಡಿದ್ದ ಕಾಲದಲ್ಲಿ ಇವು ರಚನೆಗೊಂಡವು. ಆಪ್ತ ಸ್ನೇಹಿತ ಹಾಗೂ ಕವಿಯಾದ ಜಾನ್‍ ಕೀಟ್ಸ್‍ನ ಮರಣ ಇವನ ಮೇಲೆ ತೀವ್ರ ಪರಿಣಾಮವನ್ನುಂಟುಮಾಡಿತು. ಇದು ಇವನ ಎಲಿಜಿ ಅಡೊನಯ್ಸ್ (1821) ಕೃತಿಯಿಂದ ತಿಳಿದುಬರುತ್ತದೆ. ಇವನ ಬಹುತೇಕ ಕವನಗಳು ಆತ್ಮಚರಿತ್ರೆಗಳಂತಿವೆ. ವೈಯಕ್ತಿಕವಾಗಿ ಅಧ್ಯಾತ್ಮಪರ ನಿಲುವುಗಳನ್ನು ಈತ ಹೊಂದಿದ್ದರೂ ಸಾಂಪ್ರದಾಯಿಕ ಕ್ರೈಸ್ತ ದೃಷ್ಟಿಕೋನಗಳನ್ನು ಟೀಕಿಸುತ್ತಾನೆ. ಓಡ್ ಟು ದ ವೆಸ್ಟ್‍ವಿಂಡ್ (1819), ಮಾಂಟ್‍ಬ್ಲಾಂಕ್ (1816) ಕೃತಿಗಳು ಅಧ್ಯಾತ್ಮದ ಸಹಚಾರಿ ಯಾಗಿ ಕಲ್ಪಕತೆ ಹೇಗೆ ಕೆಲಸ ಮಾಡಬೇಕೆಂಬುದನ್ನು ವಿವರಿಸುತ್ತವೆ.

ಕವಿಯ ಅಂತಃಸತ್ವದ ಸಾಮರ್ಥ್ಯ ಹಾಗೂ ಕಾವ್ಯದಲ್ಲಿ ಕಲ್ಪಕತೆಯ ಪಾತ್ರ ಎಂಬ ಪ್ರಮುಖ ಕಾವ್ಯಮೀಮಾಂಸೆಯ ವಿಚಾರಗಳನ್ನು ಚರ್ಚಿಸುವ ಈತನ ಪ್ರಸಿದ್ಧ ಕೃತಿ ಎ ಡಿಫೆನ್ಸ್ ಆಫ್ ಪೊಯಿಟ್ರಿ 1821ರಲ್ಲಿ ಪ್ರಕಟವಾಯಿತು. ಇವನ ಕೊನೆಗಾಲದ ಕವಿತೆಗಳು ಹೆಚ್ಚಾಗಿ ಶೋಕ, ಪ್ರೇಮ, ನಿರಾಶೆಗಳನ್ನು ಕುರಿತವಾಗಿವೆ. ದ ಟ್ರಂಫ್ ಆಫ್ ಲೈಫ್ ಎಂಬುದು ಈತನ ಅಪೂರ್ಣ ಕಾವ್ಯ. ಇವನು 1822 ಜುಲೈ 8ರಂದು ಇಟಲಿಯ ಲೆಗ್‍ಹಾರ್ನ್‍ನಲ್ಲಿ ನಿಧನನಾದ.

ಬಾಹ್ಯ ಕೊಂಡಿಗಳು

ಉಲ್ಲೇಖಗಳು 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಇಂಗ್ಲೀಷ್ ಕವಿಗಳು
ಕವಿಗಳು
ಕುತೂಹಲ

ಕುತೂಹಲವು ಅನ್ವೇಷಣೆ, ತನಿಖೆ, ಮತ್ತು ಕಲಿಕೆಯಂತಹ ಜಿಜ್ಞಾಸೆಯ ಚಿಂತನೆಗೆ ಸಂಬಂಧಿಸಿದ ಒಂದು ಗುಣ. ಇದು ಮಾನವರಲ್ಲಿ ಮತ್ತು ಇತರ ಪ್ರಾಣಿಗಳಲ್ಲಿ ವೀಕ್ಷಣೆಯಿಂದ ಸ್ಪಷ್ಟವಾಗಿ ಕಾಣುತ್ತದೆ. ಕುತೂಹಲವು ಮಾನವ ಬೆಳವಣಿಗೆಯ ಎಲ್ಲ ಅಂಶಗಳೊಂದಿಗೆ ಅತೀವವಾಗಿ ಸಂಬಂಧಿಸಿರುತ್ತದೆ, ಇದರಲ್ಲೇ ಕಲಿಕೆಯ ಪ್ರಕ್ರಿಯೆ ಮತ್ತು ಜ್ಞಾನ ಹಾಗೂ ಕೌಶಲ ಗಳಿಸುವ ಬಯಕೆ ಹುಟ್ಟಿಕೊಳ್ಳುತ್ತದೆ. ಒಂದು ವರ್ತನೆ ಮತ್ತು ಭಾವನೆಯಾಗಿ ಸಹಸ್ರಮಾನಗಳಿಂದಲೂ ಮಾನವ ಅಭಿವೃದ್ಧಿ, ಜೊತೆಗೆ ವಿಜ್ಞಾನ, ಭಾಷೆ, ಮತ್ತು ಕೈಗಾರಿಕೆಗಳ ಅಭಿವೃದ್ಧಿಗಳ ಹಿಂದಿನ ಚಾಲಕ ಶಕ್ತಿಯಾಗಿ ಕುತೂಹಲವನ್ನು ಹೊಣೆಮಾಡಲಾಗಿದೆ.

ಕುತೂಹಲವನ್ನು ಅನೇಕ ವಿಭಿನ್ನ ಪ್ರಜಾತಿಗಳ ಸಹಜ ಗುಣವಾಗಿ ಕಾಣಬಹುದು. ಇದು ಮಾನವರಿಗೆ ಶೈಶವಾವಸ್ಥೆಯಿಂದ ವಯಸ್ಕತೆವರೆಗಿನ ಎಲ್ಲ ವಯಸ್ಸುಗಳಲ್ಲಿ ಸಾಮಾನ್ಯವಾಗಿದೆ, ಮತ್ತು ಅನೇಕ ಇತರ ಪ್ರಾಣಿ ಪ್ರಜಾತಿಗಳಲ್ಲಿ ವೀಕ್ಷಿಸುವುದು ಸುಲಭವಾಗಿದೆ; ಇವುಗಳಲ್ಲಿ ಏಪ್‍ಗಳು, ಬೆಕ್ಕುಗಳು ಮತ್ತು ದಂಶಕಗಳು ಸೇರಿವೆ. ಮುಂಚಿನ ವ್ಯಾಖ್ಯಾನಗಳು ಕುತೂಹಲವನ್ನು ಮಾಹಿತಿಗಾಗಿ ಪ್ರೇರೇಪಿತ ಬಯಕೆ ಎಂದು ಉಲ್ಲೇಖಿಸುತ್ತವೆ. ಈ ಪ್ರೇರಕ ಬಯಕೆಯು ಜ್ಞಾನ, ಮಾಹಿತಿ, ಮತ್ತು ತಿಳುವಳಿಕೆಗಾಗಿ ಉತ್ಕಟ ಭಾವ ಅಥವಾ ಹಸಿವಿನಿಂದ ಉದ್ಭವಿಸುತ್ತದೆ ಎಂದು ಹೇಳಲಾಗಿದೆ.

ಪ್ರಬಲ ಅಪೇಕ್ಷೆಯ ಗುಣವನ್ನು (ಉದಾ. ಆಹಾರ) ತೆಗೆದುಕೊಳ್ಳುವ ಇತರ ಬಯಕೆಗಳು ಮತ್ತು ಅಗತ್ಯತಾ ಸ್ಥಿತಿಗಳಂತೆ, ಕುತೂಹಲವನ್ನು ಅನ್ವೇಷಣಕಾರಿ ವರ್ತನೆ ಮತ್ತು ಪ್ರತಿಫಲದ ಅನುಭವಗಳೊಂದಿಗೆ ಸಂಬಂಧಿಸಲಾಗುತ್ತದೆ. ಕುತೂಹಲವನ್ನು ಸಕಾರಾತ್ಮಕ ಭಾವನೆಗಳು ಮತ್ತು ಜ್ಞಾನ ಪಡೆಯುವಿಕೆ ಎಂದು ವಿವರಿಸಬಹುದು; ಒಬ್ಬರ ಕುತೂಹಲವು ಜಾಗೃತಗೊಂಡಾಗ ಅದನ್ನು ಅಂತರ್ಗತವಾಗಿ ಲಾಭದಾಯಕ ಮತ್ತು ಸಂತೋಷಕರ ಎಂದು ಪರಿಗಣಿಸಲಾಗುತ್ತದೆ. ಹೊಸ ಮಾಹಿತಿಯನ್ನು ಕಂಡುಹಿಡಿಯುವುದು ಕೂಡ ಲಾಭದಾಯಕವಾಗಿರಬಹುದು ಏಕೆಂದರೆ ಅದು ಆಸಕ್ತಿಯನ್ನು ಉತ್ತೇಜಿಸುವ ಬದಲಾಗಿ ಅನಿಶ್ಚಿತತೆಯ ಅನಪೇಕ್ಷಿತ ಸ್ಥಿತಿಗಳನ್ನು ಕಡಿಮೆಮಾಡುವಲ್ಲಿ ನೆರವಾಗಬಹುದು. ಅನಿಶ್ಚಿತತೆಯ ಸ್ಥಿತಿಗಳನ್ನು ಸರಿಪಡಿಸುವ ಮತ್ತು ಅನ್ವೇಷಣಕಾರಿ ವರ್ತನೆಗಳ ಸಂತೋಷಕರ ಅನುಭವಗಳಲ್ಲಿ ಭಾಗವಹಿಸುವ ಬಯಕೆಯ ಈ ಅಗತ್ಯವನ್ನು ಮತ್ತಷ್ಟು ತಿಳಿದುಕೊಳ್ಳುವ ಪ್ರಯತ್ನಗಳಾಗಿ ಸಿದ್ಧಾಂತಗಳು ಹುಟ್ಟಿಕೊಂಡಿವೆ.

ಕುತೂಹಲ ಚಾಲಕ ಸಿದ್ಧಾಂತವು "ಅನಿಶ್ಚಿತತೆಯ" ಅನಪೇಕ್ಷಿತ ಅನುಭವಗಳಿಗೆ ಸಂಬಂಧಿಸಿರುತ್ತದೆ. ಈ ಅಹಿತಕರ ಅನಿಸಿಕೆಗಳ ಕಡಿತವು ಲಾಭದಾಯಕವಾಗಿರುತ್ತದೆ. ಜನರು ತಮ್ಮ ಚಿಂತನಾ ಪ್ರಕ್ರಿಯೆಗಳಲ್ಲಿ ಸುಸಂಬದ್ಧತೆ ಮತ್ತು ತಿಳುವಳಿಕೆಯನ್ನು ಬಯಸುತ್ತಾರೆ ಎಂದು ಈ ಸಿದ್ಧಾಂತವು ಸೂಚಿಸುತ್ತದೆ.

ಉಲ್ಲೇಖಗಳು

ಭಾವನೆಗಳು
ಉದಾರತೆ

ಉದಾರತೆಯು ಪ್ರಾಪಂಚಿಕ ವಸ್ತುಗಳಿಂದ ನಿರ್ಲಿಪ್ತವಾಗಿರುವ ಸದ್ಗುಣ, ಇದನ್ನು ಹಲವುವೇಳೆ ಉಡುಗೊರೆಗಳ ಕೊಡುವಿಕೆಯೊಂದಿಗೆ ಸಂಕೇತಿಸಲಾಗುತ್ತದೆ. ವಿವಿಧ ವಿಶ್ವ ಧರ್ಮಗಳು ಉದಾರತೆಯನ್ನು ಒಂದು ಸದ್ಗುಣವೆಂದು ಪರಿಗಣಿಸುತ್ತವೆ, ಮತ್ತು ಇದನ್ನು ಹಲವುವೇಳೆ ಸಾಂಸ್ಕೃತಿಕ ಹಾಗೂ ಧಾರ್ಮಿಕ ಸಮಾರಂಭಗಳಲ್ಲಿ ಕೊಂಡಾಡಲಾಗುತ್ತದೆ. ಉದಾರತೆಯಲ್ಲಿನ ವೈಜ್ಞಾನಿಕ ತನಿಖೆಯು ಒಬ್ಬ ವ್ಯಕ್ತಿಯ ಉದಾರತೆ ಮೇಲೆ ಅನೇಕ ಘಟನಾವಳಿಗಳು ಮತ್ತು ಆಟಗಳ ಪ್ರಭಾವವನ್ನು, ಮತ್ತು ಆಕ್ಸಿಟೋಸಿನ್‍ನಂತಹ ನರ ರಾಸಾಯನಿಕಗಳೊಂದಿಗಿನ ಸಂಭಾವ್ಯ ಸಂಬಂಧಗಳನ್ನು, ಮತ್ತು ಅನುಭೂತಿಯಂತಹ ಹೋಲಿಕೆಯ ಅನಿಸಿಕೆಗಳೊಂದಿಗಿನ ಸಂಬಂಧವನ್ನು ಪರಿಶೀಲಿಸಿದೆ.

ಉದಾರತೆ ಪದವನ್ನು ಕೆಲವೊಮ್ಮೆ ದಾನಶೀಲತೆಯನ್ನು (ಪ್ರತಿಯಾಗಿ ಏನನ್ನೂ ಅಪೇಕ್ಷಿಸದೇ ಕೊಡುವ ಸದ್ಗುಣ) ಸೂಚಿಸಲು ಬಳಸಲಾಗುತ್ತದೆ. ಇದು ಅವಶ್ಯಕತೆ ಇರುವ ಯಾರಿಗಾದರೂ ನೆರವಾಗಲು ಸಮಯ, ಸ್ವತ್ತುಗಳು ಅಥವಾ ಪ್ರತಿಭೆಗಳನ್ನು ನೀಡುವುದನ್ನು ಒಳಗೊಳ್ಳಬಹುದು. ನೈಸರ್ಗಿಕ ವಿಕೋಪದ ಸಮಯಗಳಲ್ಲಿ, ಏಕಪಕ್ಷೀಯವಾಗಿ ಕಾರ್ಯನಿರ್ವಹಿಸುವ ವ್ಯಕ್ತಿಗಳು ಅಥವಾ ಗುಂಪುಗಳು ಸ್ವಯಂಪ್ರೇರಣೆಯಿಂದ ಆಗಾಗ್ಗೆ ಪರಿಹಾರ ಪ್ರಯತ್ನಗಳನ್ನು ಒದಗಿಸುತ್ತವೆ. ಇವುಗಳು ಸಮಯ, ಸಂಪನ್ಮೂಲಗಳು, ಸರಕುಗಳು, ಹಣ ಇತ್ಯಾದಿಗಳ ಉಡುಗೊರೆಗಳನ್ನು ನೀಡುತ್ತವೆ. ದಾನಶೀಲತೆಯು ಅನೇಕ ನೋಂದಾಯಿತ ಧರ್ಮಾರ್ಥ ಸಂಸ್ಥೆಗಳು, ಪ್ರತಿಷ್ಠಾನಗಳು ಮತ್ತು ಸರ್ಕಾರೇತರ ಸಂಸ್ಥೆಗಳಿಗೆ ಒಂದು ಮಾರ್ಗದರ್ಶಕ ತತ್ವವಾಗಿದೆ. ಉದಾರತೆ ಪದವು ಹಲವುವೇಳೆ ದಾನಶೀಲತೆಯೊಂದಿಗೆ ನಿಕಟವಾಗಿ ಸಂಬಂಧಿಸಿದೆಯಾದರೂ, ಸಾರ್ವಜನಿಕ ಗಮನದಲ್ಲಿರುವ ಅನೇಕ ಜನರು ತಮ್ಮ ಒಳ್ಳೆ ಕೆಲಸಗಳಿಗೆ ಮಾನ್ಯತೆ ಬೇಡುತ್ತಾರೆ. ಸಂಸ್ಥೆಗಳು ಮತ್ತು ಸಮಿತಿಗಳಿಗೆ ಆಧಾರ ನೀಡಲು ಕಾಣಿಕೆಗಳು ಬೇಕಾಗುತ್ತವೆ, ಆದರೆ ದಾನಶೀಲತೆಯು ನೈಸರ್ಗಿಕ ವಿಕೋಪಗಳು ಮತ್ತು ವಿಪರೀತ ಪರಿಸ್ಥಿತಿಗಳಂತಹ ಅಗಾಧ ಅಗತ್ಯದ ಸಮಯಕ್ಕೆ ಸೀಮಿತವಾಗಿರಬಾರದು.

ಉದಾರತೆಯು ಅನುಭೂತಿಗೆ ಸಂಬಂಧಿಸಿದೆ ಎಂದು ಸಂಶೋಧನೆ ತೋರಿಸಿಕೊಟ್ಟಿದೆ. ಸಂಶೋಧಕ ಪೌಲ್ ಜ಼್ಯಾಕ್ ಮತ್ತು ಸಹೋದ್ಯೋಗಿಗಳಿಂದ ನಡೆದ ಈ ಸಂಶೋಧನೆಯಲ್ಲಿ, ಪೆಪ್ಟೈಡ್ ಆಕ್ಸಿಟೋಸಿನ್ ಅಥವಾ ಪ್ಲಸೀಬೊವನ್ನು ಸುಮಾರು ೧೦೦ ಪುರುಷರಿಗೆ ನೀಡಲಾಯಿತು ಮತ್ತು ನಂತರ ಅವರು ಹಣಕ್ಕೆ ಸಂಬಂಧಿಸಿದಂತೆ ಹಲವಾರು ನಿರ್ಧಾರಗಳನ್ನು ಮಾಡಿದರು. ಇದರಲ್ಲಿ ಒಂದು ಕಾರ್ಯವಾದ ಅಲ್ಟಿಮೇಟಮ್ ಗೇಮ್‍ನ್ನು ಉದಾರತೆಯನ್ನು ಅಳಿಯಲು ಬಳಸಲಾಗಿತ್ತು.

ಉಲ್ಲೇಖಗಳು

ಸಾಮಾಜಿಕ ಪರಿಕಲ್ಪನೆಗಳು
ಕಂಕುಳು

ಕಂಕುಳು ಎಂದರೆ ತೋಳು ಭುಜಕ್ಕೆ ಜೋಡಣೆಯಾಗುವ ಕೀಲಿನ ನೇರವಾಗಿ ಕೆಳಗಿರುವ ಮಾನವ ಶರೀರದ ಮೇಲಿನ ಪ್ರದೇಶ. ಇದು ತೋಳಿನ ಕೆಳಗಿನ ಬೆವರು ಗ್ರಂಥಿಯನ್ನು ಕೂಡ ಒದಗಿಸುತ್ತದೆ. ಮಾನವರಲ್ಲಿ, ಮೈ ವಾಸನೆಯ ರಚನೆ ಬಹುತೇಕವಾಗಿ ಕಂಕುಳು ಪ್ರದೇಶದಲ್ಲಿ ಆಗುತ್ತದೆ. ಈ ಗಂಧಜನಕ ವಸ್ತುಗಳು ಕೂಡುವಿಕೆಗೆ ಸಂಬಂಧಿಸಿದ ಪಾತ್ರವಹಿಸುವ ಫ಼ೆರೊಮೋನ್‍ಗಳಾಗಿ ಕಾರ್ಯನಿರ್ವಹಿಸುತ್ತವೆ. ಮೈ ವಾಸನೆಗಾಗಿ ಕಂಕುಳು ಪ್ರದೇಶಗಳು ಜನನಾಂಗ ಪ್ರದೇಶಗಳಿಗಿಂತ ಹೆಚ್ಚು ಮುಖ್ಯವೆಂದು ತೋರುತ್ತವೆ. ಇದು ಮಾನವ ದ್ವಿಪಾದಬಳಕೆಗೆ ಸಂಬಂಧಿಸಿರಬಹುದು.

ಕಂಕುಳು ಕಚಗುಳಿಗೆ ಸ್ಪಂದಿಸುವ ಪ್ರದೇಶವಾಗಬಲ್ಲದು, ಸಂಭಾವ್ಯವಾಗಿ ಅದು ಹೊಂದಿರುವ ನರಗಳ ಸಂಖ್ಯೆಯ ಕಾರಣದಿಂದ. ಕಚಗುಳಿ ಇಟ್ಟಾಗ ಕೆಲವು ಜನರು ಈ ಪ್ರದೇಶವು ವಿಶೇಷವಾಗಿ ಅಹಿತಕರವೆನಿಸುತ್ತದೆ ಎಂದು ಕಂಡುಕೊಳ್ಳುತ್ತಾರೆ. ಕಂಕುಳು ಕೂದಲು ಸಾಮಾನ್ಯವಾಗಿ ಗಂಡಸರು ಮತ್ತು ಹೆಂಗಸರು ಇಬ್ಬರ ಕಂಕುಳುಗಳಲ್ಲಿ ಬೆಳೆಯುತ್ತದೆ, ಮತ್ತು ಬೆಳವಣಿಗೆಯು ತಾರುಣ್ಯದಲ್ಲಿ ಆರಂಭವಾಗುತ್ತದೆ. ಕೆಲವು ಆಧುನಿಕ ಪಾಶ್ಚಾತ್ಯ ಸಂಸ್ಕೃತಿಗಳಲ್ಲಿ, ಮಹಿಳೆಯರು ಕಂಕುಳಿನ ಕೂದಲನ್ನು ತೆಗೆಯುವುದು ಸಾಮಾನ್ಯವಾಗಿದೆ. ಕೆಲವರು ಈ ಅಭ್ಯಾಸವನ್ನು ಸೌಂದರ್ಯದ ವಿಷಯವಾಗಿ ಕಂಡರೆ, ಇತರರು ಇದನ್ನು ಆರೋಗ್ಯ ಸಂಬಂಧಿ ಕಾಳಜಿಗಳಿಗಾಗಿ ತೆಗೆಯಬೇಕೆಂದು ಕಾಣುತ್ತಾರೆ. ಕಂಕುಳಿನ ಕೂದಲು ಬೇಗನೇ ಬೆಳೆಯುವುದರಿಂದ, ಆಗಾಗ್ಗೆ ಅದನ್ನು ಬೋಳಿಸಬೇಕಾಗುತ್ತದೆ, ಇಲ್ಲದಿದ್ದರೆ ಕಂಕುಳಿನಲ್ಲಿ ಕೂದಲು ಕಾಣಿಸಿಕೊಳ್ಳುತ್ತದೆ. ಇಸ್ಲಾಮೀ ಸಂಪ್ರದಾಯದಲ್ಲಿ, ಕಂಕುಳಿನ ಕೂದಲನ್ನು ತೆಗೆಯುವುದು ಪುರುಷರು ಮತ್ತು ಮಹಿಳೆಯರು ಇಬ್ಬರಿಗೂ ಒಂದು ಧಾರ್ಮಿಕ ನೈರ್ಮಲ್ಯದ ಅಭ್ಯಾಸವಾಗಿದೆ. ಬಹುತೇಕ ಮುಸ್ಲಿಮರು ಅದನ್ನು ಬೋಳಿಸಿದರೆ, ಕೆಲವರು ಮೇಣದಂತಹ ಉತ್ಪನ್ನಗಳಿಂದ ಅದನ್ನು ಕೀಳುತ್ತಾರೆ, ಏಕೆಂದರೆ, ಇದು ಮತ್ತೆ ಬೆಳೆಯದೇ ದೀರ್ಘ ಕಾಲದವರೆಗೆ ಉಳಿದುಕೊಳ್ಳುವಲ್ಲಿ ಹೆಚ್ಚು ಪರಿಣಾಮಕಾರಿಯಾಗಿದೆ.

ಸ್ತ್ರೀ ಸಮಾನತಾವಾದಿ ಚಳುವಳಿಯಲ್ಲಿ, ಹಿಪ್ಪಿ ಸಂಸ್ಕೃತಿಯಲ್ಲಿ, ಮತ್ತು ಪಂಕ್ ರಾಕ್ ಕ್ಷೇತ್ರದಲ್ಲಿ, ಕೆಲವು ಮಹಿಳೆಯರು ತಮ್ಮ ಕಂಕುಳಿನ ಕೂದಲನ್ನು ವಿವಿಧ ಕಾರಣಗಳಿಗಾಗಿ ಬೋಳಿಸುವುದಿಲ್ಲ. ಇವುಗಳಲ್ಲಿ ವಿದ್ರೋಹ ಚರ್ಯೆ, ಸಮಾನತಾವಾದ ಮತ್ತು ಆರಾಮ ಸೇರಿವೆ. ಇದಕ್ಕೆ ವಿರುದ್ಧವಾಗಿ ಆದರೆ ಅಸಾಮಾನ್ಯವಾಗಿ, ಕೆಲವು ಪುರುಷರು ತಮ್ಮ ಕಂಕುಳಿನ ಕೂದಲನ್ನು ತೆಗೆಯಲು ಆಯ್ದುಕೊಳ್ಳಬಹುದು, ಸೌಂದರ್ಯದ ಕಾರಣಗಳಿಗಾಗಿ ಅಥವಾ ಈಜಿನಂತಹ ಕ್ರೀಡೆಗಳಲ್ಲಿ ಘರ್ಷಣೆಯನ್ನು ಕಡಿಮೆ ಮಾಡುವ ಕಾರಣಕ್ಕಾಗಿ.

ಉಲ್ಲೇಖಗಳು

ಮಾನವ ಶರೀರ
ಕವಟೆಕಾಯ್ಮರ

ಕವಟೆಕಾಯ್ಮರವು ರುಟಾಸಿಯ ಕುಟುಂಬಕ್ಕೆ ಸೇರಿದೆ. ಇದನ್ನು ಕೇಪ್ ಎಲ್ಲೊವುಡ್ ಎಂದು ಕರೆಯುತ್ತಾರೆ. ಝಾಂಟೊಕ್ಸಿಲಮ್ ರಹೀಟ್ಸ ಇದರ ವೈಜ್ಞಾನಿಕ ಹೆಸರು.

ಸಸ್ಯದ ವಿವರಣೆ
ಕವಟೆಕಾಯ್ಮರ ೩೫ ಮೀಟರ್ ಉದ್ದ ಬೆಳೆಯುತ್ತದೆ.  ಇದೊಂದು ಎಲೆಯುದುರುವ ಮರವಾಗಿದೆ. ಈ ಮರದ ವ್ಯಾಸ ಸುಮಾರು ೭೫ಸೆ.ಮೀ ವರೆಗೂ ಇರುತ್ತದೆ.ಕಾಂಡದ ತೊಗಟೆಯು ಕಾರ್ಕಿಯ ಶಂಕುವಿನಾಕಾರದ ಮುಳ್ಳುಗಳನ್ನು ಹೊಂದಿದ್ದು ತೊಗಟೆ ಕಂದು ಬಣ್ಣದಲ್ಲಿರುತ್ತದೆ. ಎಲೆಯ ಕಿರು ಕೊಂಬೆಗಳು ದುಂಡಾಗಿದ್ದು, ವಾಯು ವಿನಿಮಯ ಬೆಂಡು ರಂಧ್ರಗಳ ಸಮೇತವಿದ್ದು ಮತ್ತು ರೋಮ ರಹಿತವಾಗಿರುತ್ತದೆ. ಎಲೆಗಳು ಸಂಯುಕ್ತವಾಗಿದ್ದು, ಸುತ್ತಲೂ ಜೋಡನಾ ವ್ಯವಸ್ಥೆಯಲ್ಲಿರುತ್ತದೆ. ಇದೆರ ತೊಟ್ಟುಗಳು 3ಸೆಂ.ಮೀ ಉದ್ದವಿದೆ. ತುದಿಯು ಕ್ರಮೇಣ ಚುಪಾಗಿರುತ್ತದೆ. ಇದರ ಬೀಜಗಳು ಗೋಳಾಕಾರಲ್ಲಿದ್ದು, ನಯವಾದ ನೀಲಿ ಕಂದು ಬಣ್ಣದಲ್ಲಿರುತ್ತದೆ. ಇದರ ಹಣ್ಣು ರುಚಿ ಮತ್ತು ಸುವಾಸನೆಯನ್ನು ಹೊಂದಿರುತ್ತದೆ.

ಬೆಳೆಯುವ ಪ್ರದೇಶಗಳು
ಇದು ಪಶ್ಚಿಮ ಘಟ್ಟಗಳ ಪರ್ವತ ಶ್ರೇಣಿಯಲ್ಲಿ ವ್ಯಾಪಕವಾಗಿ ಬೆಳೆಯುತ್ತದೆ. ಕೊಡಗಿನ ಜನರ ಆಹಾರದಲ್ಲಿ ಮಸಾಲೆಯಾಗಿ ಬಳಸಲು ಈ ಮರವನ್ನು ಬೆಳೆಸುತ್ತಾರೆ. ಈ ಮರ ಭಾರತ, ಶ್ರೀಲಂಕಾ, ಬಾಂಗ್ಲಾದೇಶ, ಮ್ಯಾನ್ಮಾರ್, ಥೈಲ್ಯಾಂಡ್, ಮಲೆಷ್ಯಾ, ಇಂಡೋನೇಷಿಯಾ, ವಿಯೆಟ್ನಾಂ, ಪಪುವಾ ನ್ಯೂ ಗಿನಿಯಾಗಳಲ್ಲಿ ಬೆಳೆಯುತ್ತದೆ.

ಉಪಯೋಗ
ತೊಗಟೆಯನ್ನು ಮಸಾಲೆಯಾಗಿ ಬಳಸಿಕೊಳ್ಳಲಾಗುತ್ತದೆ. ಈ ಮರವು ಸುಣ್ಣ-ಮೆಣಸಿನ ಪರಿಮಳವನ್ನು ಹೊಂದಿರುತ್ತದೆ. 
ಇದನ್ನು ಬೇಯಿಸಿ ಆಹಾರವಾಗಿ ಸೇವಿಸುತ್ತಾರೆ.
ಹಣ್ಣುಗಳು ಮತ್ತು ಕೋಮಲ ಎಲೆಗಳನ್ನು ಬೇಯಿಸಿ ತಿನ್ನಲಾಗುತ್ತದೆ. 
ಅರುಣಾಚಲ ಪ್ರದೇಶದ ಸ್ಥಳೀಯ ಜನರು ಇದನ್ನು ಬಿಸಿ ಮಸಾಲೆಯಾಗಿ ಬಳಸುತ್ತಾರೆ.

ಔಷಧೀಯ ಬಳಕೆ
ಹಣ್ಣುಗಳ ಸಿಪ್ಪೆ, ಬೀಜಗಳು, ಕಾಂಡಗಳ ತೊಗಟೆ ಮತ್ತು ಬೇರುಗಳು ಹಾಗೂ ಹಣ್ಣುಗಳಿಂದ ಪಡೆಯಲಾದ ಎಣ್ಣೆ (ಮುಲ್ಲಿಲ್ಲಮ್-ಎಣ್ಣೆ)ಯನ್ನು ಔಷಧೀಯ ಉದ್ದೇಶಗಳಿಗಾಗಿ ಬಳಸಲಾಗುತ್ತದೆ. 
ತೊಗಟೆಯ ಕಷಾಯವನ್ನು ಎದೆಯ ನೋವಿನ ಚಿಕಿತ್ಸೆಯಲ್ಲಿ ಬಳಸುತ್ತಾರೆ. 
ಹಣ್ಣುಗಳನ್ನು ಡಿಸ್ಪಿಪ್ಸಿಯಾ, ಆಸ್ತಮಾ ಮತ್ತು ಬ್ರಾಂಕೈಟಿಸ್, ಹೃದಯ ತೊಂದರೆಗಳು, ಹಲ್ಲುನೋವು ಮತ್ತು ಸಂಧಿವಾತಗಳ ಚಿಕಿತ್ಸೆಗೆ ಬಳಸಲಾಗುತ್ತದೆ.
ಹೊಟ್ಟೆ ನೋವುಗಳಿಗೆ ಪರಿಹಾರವಾಗಿ ಬಾಹ್ಯವಾಗಿ ಬಳಸಲಾಗುತ್ತದೆ. 
ಹಣ್ಣೀನ ಚರ್ಮಗಳು ಉತ್ತೇಜಕ ಮತ್ತು ಜೀರ್ಣಕಾರಿ ಗುಣಲಕ್ಷಣಗಳನ್ನು ಹೊಂದಿದೆ.
ಎದೆ ನೋವುಗಳಿಗೆ ಆಂತರಿಕವಾಗಿ ಇದರ ಕಷಾಯವನ್ನು ಬಳಸಲಾಗುತ್ತದೆ. 
ಗೋವಾದಲ್ಲಿ ಮೂತ್ರಪಿಂಡಗಳಿಗೆ ಶುದ್ಧೀಕರಿಸಲು ಮೂಲ ತೊಗಟೆಯನ್ನು ಬಳಸಲಾಗುತ್ತದೆ. 
ಕಾಲರಾಗೆ ಅಗತ್ಯ ಎಣ್ಣೆ ಅಲ್ಲದೆ ನಂಜುನಿರೋಧಕ ಅಥವಾ ಸೊಂಕು ನಿವಾರಕವನ್ನಾಗಿ ಬಳಸಲಾಗುತ್ತದೆ. 
ಭಾರತದ ಅರುಣಾಚಲ ಪ್ರದೇಶದಡಿಯ ಕಣಿವೆಯ ಆದಿಬುಡಕಟ್ಟುಗಳು ನರಹುಲಿ ಮತ್ತು ಕಾಮಾಲೆಗಳ ಚಿಕಿತ್ಸೆಗಾಗಿ ಬೇಯಿಸಿದ ಅಥವಾ ಉಗಿ ಎಲೆಗಳನ್ನು ಬಳಸಲಾಗುತ್ತದೆ.

ಜನಪದ ಕಲೆಗಳಲ್ಲಿ ಬಳಕೆ
 ಯಕ್ಷಗಾನದ ವೇಷಭೂಷಣ

ಉಲ್ಲೇಖ

ಆಳ್ವಾಸ್ ಶೋಭವನ
ಔಷಧೀಯ ಸಸ್ಯಗಳು
ಪಶ್ಚಿಮ ಘಟ್ಟದ ಸಸ್ಯಗಳು
ಕರ್ಪುರಲಕ್ಕಿ

ಕರ್ಪುರಲಕ್ಕಿ ಬಿಳಿಲಕ್ಕಿ ದೊಡ್ಡ ಪೊದೆಸಸ್ಯ ಅಥವಾ ಸಣ್ಣ ಮರವಾಗಿದೆ. ಇದು ಲ್ಯಾಮಿನೇಸಿಯ ಸಸ್ಯ ಕುಟುಂಬಕ್ಕೆ ಸೇರಿದೆ. ವಿಟೆಕ್ಸ್ ಟ್ರೈಫೋಲಿಯಾ ಇದರ ವೈಜ್ಞಾನಿಕ ಹೆಸರು.

ಸಸ್ಯದ ವಿವರಣೆ
ಕರ್ಪುರಲಕ್ಕಿ ಮೃದು ಕೂದಲಿನ (ಟೊಮೆಂಟೋಸ್) ಆವರಿಸಿರುವ ಕಾಂಡ ಹೋದಿದೆ. ಇದು ೫ಮೀ ಗಿಂತಲೂ ಕಡಿಮೆ ಎತ್ತರವಿರುವ ಪೊದರುಮರ. ಈ ಮರದ ಕಾಂಡಗಳ ಉದ್ದಕ್ಕೂ ಎಲೆಗಳು ವಿರೋಧವಾಗಿ ಜೋಡಿಸಲ್ಪಟ್ಟಿರುತ್ತವೆ. ಇವು 3-ರೇಖಾತ್ಮಕ ಚಿಗುರೆಲೆಗಳಿಂದ ಕೂಡಿರುತ್ತವೆ. ಇದು ೧-೧೨ ಸೆಂ.ಮೀ ಉದ್ದವಿರುತ್ತದೆ. ಎಲೆಗಳ ಮೇಲಿನ ಮೇಲ್ಮೈ ಹಸಿರು ಮತ್ತು ಕೆಳ ಮೇಲ್ಮೈ ಬೂದು ಹಸಿರು ಬಣ್ಣವಿರುತ್ತದೆ.
ಹೂವುಗಳು ೧೮ ಸೆಂ.ಮೀ ಉದ್ದದ ಗುಂಪಾಗಿ ಹುಟ್ಟುತ್ತವೆ. ಸಾಮಾನ್ಯವಾಗಿ ಹೂವುಗಳು ಸುಮಾರು ೫ಮಿಮೀ ಉದ್ದವಿರುವ ನೇರಳೆ ಅಥವಾ ಕೆನ್ನೇರಳೆ ಬಣ್ಣ ಹೊಂದಿರುತ್ತವೆ.
ಎಲೆಯ ಮೇಲೆ ನಸು ಹಸಿರು ಹಾಗೂ ಅಡಿಭಾಗ ಬೂದು ಬಣ್ಣದ ರೋಮಗಳನ್ನು ಹೊಂದಿರುತ್ತದೆ. ತುಳಸಿ ಜಾತಿಯ ಸಸ್ಯಯಗಳಂತೆ ಅವರದೇ ವಿಶಿಷ್ಟ ಗಂಧ.

ಬೆಳೆಯುವ ಪ್ರದೇಶ
ಕರ್ಪುರಲಕ್ಕಿ ಸ್ವಾಭಾವಿಕವಾಗಿ ಉಷ್ಣವಲಯದ ಪೂರ್ವ ಆಫ್ರಿಕಾದ ತೀರ ಪೂರ್ವಕ್ಕೆ ಫ್ರೆಂಚ್ ಪಾಲಿನೇಷಿಯಾದ ಕರಾವಳಿಯಲ್ಲಿ ಕಂಡುಬರುತ್ತದೆ. ದಕ್ಷಿಣ ಭಾರತದ ಕರಾವಳಿಯುದ್ದಕ್ಕೂ ಯಥೇಚ್ಛವಾಗಿ ಕಾಣಸಿಗುವುದು.

ಔಷಧೀಯ ಉಪಯೋಗ
ಸೊಂಟ ನೋವಿಗೆ - ಎಲೆಗಳನ್ನು ೧ ಚಮಚ ಮೆಂತೆಯೊಂದಿಗೆ ಚೆನ್ನಾಗಿ ಅರೆದು ಹರಳಣ್ಣೆ ಕಲಸಿ ಬಿಸಿ ಮಾಡಿ - ಬಿಸಿಯಾಗಿ ಲೇಪನಹಾಗೂ ಎಲೆಗಳ ಕಷಾಯ - ೧ ಚಮಚ ಹರಳೆಣ್ಣೆಯೊಂದಿಗೆ ರಾತ್ರೆ ಸೇವನೆ
ಶೋಧ - ಎಲೆಯನ್ನು ಉಪ್ಪಿನೊಂದಿಗೆ ಅರೆದು ಬಿಸಿ ಲೇಪ ಮಾಡಬೇಕು.

ಉಲ್ಲೇಖ

ಆಳ್ವಾಸ್ ಶೋಭವನ
ಔಷಧೀಯ ಸಸ್ಯಗಳು
ಪಶ್ಚಿಮ ಘಟ್ಟದ ಸಸ್ಯಗಳು
ಮುಳ್ಳುಗಳು, ಸ್ಪೈನ್‍ಗಳು ಮತ್ತು ಮುಳ್ಳಿನ ಗಂತಿಗಳು

ಸಸ್ಯ ರೂಪವಿಜ್ಞಾನದಲ್ಲಿ, ಮುಳ್ಳುಗಳು, ಸ್ಪೈನ್‍ಗಳು ಮತ್ತು ಮುಳ್ಳಿನ ಗಂತಿಗಳು, ಮತ್ತು ಸಾಮಾನ್ಯವಾಗಿ ಮುಳ್ಳಿನಂಥ ರಚನೆಗಳು ಎಂದರೆ ಗಟ್ಟಿ, ಗಡುಸಾದ ವಿಸ್ತರಣೆಗಳು ಅಥವಾ ಎಲೆಗಳು, ಬೇರುಗಳು, ಕಾಂಡಗಳು ಅಥವಾ ಮೊಗ್ಗುಗಳ ಮಾರ್ಪಾಡುಗಳು. ಇವು ಚೂಪಾದ, ಬಿರುಸು ಕೊನೆಗಳನ್ನು ಹೊಂದಿರುತ್ತವೆ ಮತ್ತು ಸಾಮಾನ್ಯವಾಗಿ ಒಂದೇ ಕಾರ್ಯವನ್ನು ನಿರ್ವಹಿಸುತ್ತವೆ: ಸಸ್ಯ ವಸ್ತುವನ್ನು ತಿನ್ನದಿರುವಂತೆ ಪ್ರಾಣಿಗಳನ್ನು ದೈಹಿಕವಾಗಿ ತಡೆಯುವುದು. ಸಾಮಾನ್ಯ ಭಾಷೆಯಲ್ಲಿ ಈ ಪದಗಳನ್ನು ಹೆಚ್ಚು ಕಡಿಮೆ ಅದಲುಬದಲಾಗಿ ಬಳಸಲಾಗುತ್ತದೆ, ಆದರೆ ಸಸ್ಯಶಾಸ್ತ್ರೀಯ ಪದಗಳಲ್ಲಿ, ಮುಳ್ಳುಗಳು ಕುಡಿಗಳಿಂದ ಹುಟ್ಟಿಕೊಂಡಿರುತ್ತವೆ (ಇವು ಶಾಖೆಗಳನ್ನು ಹೊಂದಬಹುದು ಅಥವಾ ಹೊಂದದಿರಬಹುದು, ಎಲೆಗಳನ್ನು ಹೊಂದಿರಬಹುದು ಅಥವಾ ಹೊಂದದಿರಬಹುದು, ಮತ್ತು ಇವು ಮೊಗ್ಗಿನಿಂದ ಹುಟ್ಟಿಕೊಳ್ಳಬಹುದು ಅಥವಾ ಹುಟ್ಟದೇ ಇರಬಹುದು), ಸ್ಪೈನ್‍ಗಳು ಎಲೆಗಳಿಂದ ಹುಟ್ಟಿಕೊಂಡಿರುತ್ತವೆ (ಸಂಪೂರ್ಣ ಎಲೆಯಿಂದ ಅಥವಾ ಒಳಗೆ ನಾಳೀಯ ಕಟ್ಟುಗಳನ್ನು ಹೊಂದಿರುವ ಎಲೆಯ ಯಾವುದೋ ಭಾಗದಿಂದ, ಉದಾ. ಪರ್ಣವೃಂತ, ಅಥವಾ ಕಾವಿನೆಲೆ), ಮತ್ತು ಮುಳ್ಳಿನ ಗಂತಿಗಳು ಬಾಹ್ಯಪದರ ಅಂಗಾಂಶದಿಂದ ಹುಟ್ಟಿಕೊಂಡಿರುತ್ತವೆ (ಹಾಗಾಗಿ ಇವು ಸಸ್ಯದ ಮೇಲೆ ಎಲ್ಲಿಯಾದರೂ ಕಾಣಬಹುದು ಮತ್ತು ಒಳಗಡೆ ನಾಳೀಯ ಕಟ್ಟುಗಳನ್ನು ಹೊಂದಿರುವುದಿಲ್ಲ).

ಸ್ಪೈನ್‍ಗಳು ಅಥವಾ ಗ್ಲಾಕಿಡ್‍ಗಳ ಎಲ್ಲ ಕಾರ್ಯಗಳು ಸಸ್ಯಾಹಾರಿಗಳು ಮತ್ತು ಇತರ ಪ್ರಾಣಿಗಳ ದೈಹಿಕ ದಾಳಿಗಳಿಂದ ರಕ್ಷಣೆಗೆ ಸೀಮಿತವಾಗಿಲ್ಲ. ಕೆಲವು ಸಂದರ್ಭಗಳಲ್ಲಿ, ಸ್ಪೈನ್‍ಗಳು ಅವನ್ನು ಬೆಳೆಸುವ ಸಸ್ಯಗಳಿಗೆ ನೆರಳು ಒದಗಿಸುತ್ತವೆ ಅಥವಾ ಹೊದಿಕೆ ಒದಗಿಸುತ್ತವೆ ಎಂದು ತೋರಿಸಲಾಗಿದೆ. ಹೀಗೆ, ಇವು ಸಸ್ಯಗಳನ್ನು ಅತಿಯಾದ ಉಷ್ಣಾಂಶಗಳಿಂದ ರಕ್ಷಿಸುತ್ತವೆ. ಉದಾಹರಣೆಗೆ ಕಳ್ಳಿಗಿಡಗಳ ಸ್ಪೈನ್‍ಗಳು ಬೇಸಿಗೆಯಲ್ಲಿ ಶೃಂಗದ ವರ್ಧನೋತಕಕ್ಕೆ ನೆರಳು ಒದಗಿಸುತ್ತವೆ, ಮತ್ತು ಅಪಂಟಿಯೋಡಿಯೈಯ ಸದಸ್ಯರಲ್ಲಿ ಗ್ಲಾಕಿಡ್‍ಗಳು ಚಳಿಗಾಲದಲ್ಲಿ ಶೃಂಗದ ವರ್ಧನೋತಕಕ್ಕೆ ಹೊದಿಕೆ ಒದಗಿಸುತ್ತವೆ. ಸ್ಪೈನ್‍ಗಳು ವಿಶೇಷ ಪರಾಗಸ್ಪರ್ಶಕಗಳ ಮೇಲೆ ಕಡಿಮೆ ಪ್ರಭಾವವನ್ನು ಹೊಂದಿವೆ ಎಂದು ತೋರುತ್ತದೆ ಎಂದು ಅಗ್ರವಾಲ್ ಮತ್ತು ಇತರರು ಕಂಡುಕೊಂಡರು. ಪರಾಗಸ್ಪರ್ಶಕಗಳ ಮೇಲೆ ಅನೇಕ ಸಸ್ಯಗಳು ಸಂತಾನೋತ್ಪತ್ತಿಗಾಗಿ ಅವಲಂಬಿಸುತ್ತವೆ.

ಮುಳ್ಳುಗಳು ಮಾರ್ಪಾಡುಗೊಂಡ ಶಾಖೆಗಳು ಅಥವಾ ಕಾಂಡಗಳು. ಅವು ಸರಳವಾಗಿರಬಹುದು ಅಥವಾ ಕವಲೊಡೆದಿರಬಹುದು. ಸ್ಪೈನ್‍ಗಳು ಮಾರ್ಪಾಡುಗೊಂಡ ಎಲೆಗಳು, ಪರ್ಣವೃಂತಗಳು ಅಥವಾ ಎಲೆಗಳ ಭಾಗಗಳಾಗಿವೆ, ಉದಾಹರಣೆಗೆ ಎಲೆಯ ಎಳೆಗಳ ವಿಸ್ತರಣೆಗಳು. ಕೆಲವು ಲೇಖಕರು ಸ್ಪೈನ್‍ಗಳು ಮತ್ತು ಮುಳ್ಳುಗಳನ್ನು ವ್ಯತ್ಯಾಸ ಮಾಡಲು ಇಷ್ಟಪಡುವುದಿಲ್ಲ, ಏಕೆಂದರೆ ಮುಳ್ಳುಗಳಂತೆ, ಸ್ಪೈನ್‍ಗಳು ಸಾಮಾನ್ಯವಾಗಿ ನಾಳೀಯ ಅಂಗಾಂಶವನ್ನು ಹೊಂದಿರುತ್ತವೆ.

ಉಲ್ಲೇಖಗಳು

ಸಸ್ಯಶಾಸ್ತ್ರ
ಪೊದರು

ಪೊದರು ಎಂದರೆ ಸಣ್ಣದಿಂದ ಮಧ್ಯಮ ಗಾತ್ರದ ದಾರುವಿನಂಥ ಸಸ್ಯ. ಮೂಲಿಕೆಗಳಿಂದ ಭಿನ್ನವಾಗಿರುವ ಪೊದರುಗಳು ನೆಲದ ಮೇಲೆ ಅವಿಚ್ಛಿನ್ನ ದಾರುವಿನಂಥ ಕಾಂಡಗಳನ್ನು ಹೊಂದಿರುತ್ತವೆ. ಪೊದರುಗಳು ಮರಗಳಿಂದ ಬೇರೆಯಾಗಿವೆ, ಹೇಗೆಂದರೆ ಪೊದರುಗಳು ಅನೇಕ ಕಾಂಡಗಳನ್ನು ಮತ್ತು ಗಿಡ್ಡ ಎತ್ತರವನ್ನು ಹೊಂದಿದ್ದು, ಸಾಮಾನ್ಯವಾಗಿ ೬ ಮೀ. ಗಿಂತ ಕಡಿಮೆ ಎತ್ತರವಿರುತ್ತವೆ. ಅನೇಕ ಪ್ರಜಾತಿಗಳ ಸಸ್ಯಗಳು ಅವುಗಳ ಬೆಳವಣಿಗೆ ಪರಿಸ್ಥಿತಿಗಳನ್ನು ಅವಲಂಬಿಸಿ ಪೊದರುಗಳಾಗಿ ಅಥವಾ ಮರಗಳಾಗಿ ಬೆಳೆಯಬಹುದು. ಲ್ಯಾವೆಂಡರ್, ಪೆರಿವಿಂಕಲ್ ಮತ್ತು ಗುಲಾಬಿಗಳ ಬಹುತೇಕ ಸಣ್ಣ ಉದ್ಯಾನ ವೈವಿಧ್ಯಗಳಂತಹ, ಸಣ್ಣ, ಕಡಿಮೆ ಎತ್ತರದ ಪೊದರುಗಳನ್ನು (ಸಾಮಾನ್ಯವಾಗಿ ೨ ಮಿ. ಗಿಂತ ಕಡಿಮೆ ಎತ್ತರ) ಹಲವುವೇಳೆ "ಉಪಪೊದರುಗಳು" ಎಂದು ಕರೆಯಲಾಗುತ್ತದೆ.

ಉದ್ಯಾನ ಅಥವಾ ತೋಟದಲ್ಲಿನ ಬೆಳೆಸಿದ ಪೊದರುಗಳ ಪ್ರದೇಶವನ್ನು ಪೊದೆಗಾಡು ಎಂದು ಕರೆಯಲಾಗುತ್ತದೆ. ಅಲಂಕಾರಕ್ಕಾಗಿ ಪೊದರುಗಳನ್ನು ಕತ್ತರಿಸಿದಾಗ, ಪೊದರುಗಳ ಸೂಕ್ತ ಪ್ರಜಾತಿಗಳು ಅಥವಾ ವೈವಿಧ್ಯಗಳು ದಟ್ಟ ಎಲೆಗಳನ್ನು ಬೆಳೆಸಿಕೊಳ್ಳುತ್ತವೆ ಮತ್ತು ಅನೇಕ ಚಿಕ್ಕ ಎಲೆಯುಳ್ಳ ಶಾಖೆಗಳು ಒಟ್ಟಾಗಿ ಹತ್ತಿರದಲ್ಲಿ ಬೆಳೆಯುತ್ತವೆ. ಅನೇಕ ಪೊದರುಗಳು ನವೀಕರಣ ಸಮರುವಿಕೆಗೆ ಚೆನ್ನಾಗಿ ಪ್ರತಿಕ್ರಿಯಿಸುತ್ತವೆ. ಇದರಲ್ಲಿ ಮಣ್ಣಿನ ಹತ್ತಿರದಷ್ಟು ಎತ್ತರಕ್ಕೆ ಸಸ್ಯವನ್ನು ಕತ್ತರಿಸಿದಾಗ ಜಲ್ಲೆಗಳು ಎಂದು ಕರೆಯಲ್ಪಡುವ ಉದ್ದನೆಯ ಹೊಸ ಕಾಂಡಗಳು ಮೂಡುತ್ತವೆ. ಇತರ ಪೊದರುಗಳು ಆಯ್ದ ಸಮರುವಿಕೆಗೆ ಉತ್ತಮವಾಗಿ ಪ್ರತಿಕ್ರಿಯಿಸುತ್ತವೆ. ಇದರಿಂದ ಅವುಗಳ ರಚನೆ ಮತ್ತು ವೈಶಿಷ್ಟ್ಯ ಬಹಿರಂಗಗೊಳ್ಳುತ್ತದೆ.

ಉಲ್ಲೇಖಗಳು

ಸಸ್ಯಶಾಸ್ತ್ರ
ಕೆತ್ತನೆ

ಕೆತ್ತನೆ ಎಂದರೆ ಮೂಲವಸ್ತುವಿನಿಂದ ಭಾಗಗಳನ್ನು ಹೆರೆದು/ಕೆತ್ತುವ ಮೂಲಕ ಆ ಮೂಲವಸ್ತುವಿನಿಂದ ಯಾವುದಕ್ಕಾದರೂ ಆಕಾರ ಕೊಡಲು ಉಪಕರಣಗಳನ್ನು ಬಳಸುವ ಕ್ರಿಯೆ. ಅದರಿಂದ ಚೂರುಗಳನ್ನು ತೆಗೆದಾಗ ಕೂಡ ಒಂದು ರೂಪವನ್ನು ಹಿಡಿದಿಡಲು ಸಾಕಷ್ಟು ಗಟ್ಟಿಯಾಗಿರುವ, ಅದೇ ಸಮಯಕ್ಕೆ ಲಭ್ಯವಾದ ಉಪಕರಣಗಳಿಂದ ಅದರ ಭಾಗಗಳನ್ನು ಕೆತ್ತುವಷ್ಟು ಮೃದುವಾದ ಯಾವುದೇ ಮೂಲವಸ್ತುವಿಗೆ ಈ ತಂತ್ರವನ್ನು ಅನ್ವಯಿಸಬಹುದು. ಶಿಲ್ಪವನ್ನು ತಯಾರಿಸುವ ಸಾಧನವಾಗಿ ಕೆತ್ತನೆಯು ಜೇಡಿಮಣ್ಣು, ಹಣ್ಣು, ಮತ್ತು ಕರಗಿಸಿದ ಗಾಜಿನಂತಹ ಮೃದು ಮತ್ತು ಬಡಿದು ತಗಡಾಗಿಸಬಲ್ಲ ವಸ್ತುಗಳನ್ನು ಬಳಸುವ ವಿಧಾನಗಳಿಂದ ಭಿನ್ನವಾಗಿದೆ. ಮೃದುವಾಗಿದ್ದಾಗ ಇವುಗಳಿಗೆ ಅಪೇಕ್ಷಿತ ರೂಪದ ಆಕಾರ ಕೊಡಬಹುದು ಮತ್ತು ನಂತರ ಆ ರೂಪದಲ್ಲಿ ಅವುಗಳನ್ನು ಗಟ್ಟಿಯಾಗಿಸಬಹುದು. ಬಡಿದು ತಗಡಾಗಿಸಬಲ್ಲ ವಸ್ತುಗಳನ್ನು ಬಳಸುವ ವಿಧಾನಗಳಿಗಿಂತ ಕೆತ್ತನೆಗೆ ಮತ್ತಷ್ಟು ಹೆಚ್ಚು ಕೆಲಸ ಬೇಕಾಗುವ ಸಾಧ್ಯತೆಯಿರುತ್ತದೆ.

ಕೆತ್ತನೆಯ ಬಗೆಗಳಲ್ಲಿ ಮೂಳೆ ಕೆತ್ತನೆ, ಬಿಲ್ಲೆ ಕೆತ್ತನೆ, ಹಣ್ಣು ಕೆತ್ತನೆ, ಹಾಲುಗುಂಬಳ ಕೆತ್ತನೆ, ಹಿಮ ಕೆತ್ತನೆ, ದಂತ ಕೆತ್ತನೆ, ಕಲ್ಲು ಕೆತ್ತನೆ (ಕಲ್ಲುಕೊರೆತ), ತರಕಾರಿ ಕೆತ್ತನೆ, ದಾರು ಕೆತ್ತನೆ, ನಾಣ್ಯ ಕೆತ್ತನೆ, ಮರ ಕೆತ್ತನೆ ಸೇರಿವೆ.

ಉಲ್ಲೇಖಗಳು

ಕಲೆ
ನೀರಜ್ ಚೋಪ್ರಾ

ನೀರಜ್ ಚೋಪ್ರಾ ಒಬ್ಬ ಭಾರತೀಯ ಟ್ರ್ಯಾಕ್ ಮತ್ತು ಫ಼ೀಲ್ಡ್ ಕ್ರೀಡಾಪಟು. ಇವರು ಜಾವೆಲಿನ್ ಎಸೆತ ವಿಭಾಗದಲ್ಲಿ ಕ್ರೀಡಾಪಟುವಾಗಿದ್ದಾರೆ. ಇವರು ೨೦೨೦ ಟೋಕಿಯೋ ಒಲಿಂಪಿಕ್ಸ್ ಕ್ರೀಡಾಕೂಟದಲ್ಲಿ ೮೭.೫೮ ಮೀ. ದೂರ ಜಾವೆಲಿನ್ ಎಸೆಯುವ ಮೂಲಕ ಸ್ವರ್ಣ ಪದಕ ಗೆದ್ದರು. ಇದು ಒಲಿಂಪಿಕ್ಸ್‌ನ ಟ್ರಾಕ್ ಎಂಡ್ ಫೀಲ್ಡ್ ವಿಭಾಗದ ಇತಿಹಾಸದಲ್ಲಿ ಭಾರತವು ಗೆದ್ದ ಮೊದಲ ಸ್ವರ್ಣ ಪದಕವಾಗಿದೆ. ೨೦೧೮ರ ಏಷ್ಯನ್ ಗೇಮ್ಸ್ನಲ್ಲಿ ಜಾವೆಲಿನ್ ಥ್ರೋ ವಿಭಾಗದಲ್ಲಿ ಭಾರತವನ್ನು ಪ್ರತಿನಿಧಿಸಿ ಸ್ವರ್ಣ ಪದಕ ಗೆದ್ದಿದ್ದಾರೆ. ಇವರು ೮೮.೦೬ ಮೀ. ದೂರ ಜಾವೆಲಿನ್ ಎಸೆದು ರಾಷ್ಟ್ರೀಯ ದಾಖಲೆ ಬರೆದಿದ್ದಾರೆ. ೨೦೧೮ರ ಕಾಮನ್ ವೆಲ್ತ್ ಗೇಮ್ಸ್ನಲ್ಲಿಯೂ ಬಂಗಾರದ ಪದಕ ಪಡೆದಿದ್ದರು. ೨೦೧೬ರ ಐಎಎಎಫ಼್ (ಇಂಟರ್ ನ್ಯಾಷನಲ್ ಅಸೋಸಿಯೇಶನ್ ಆಫ಼್ ಅತ್ಲೆಟಿಕ್ಸ್ ಫ಼ೆಡರೇಶನ್) ಕಿರಿಯರ ವಿಶ್ವ ಕ್ರೀಡಾಕೂಟದಲ್ಲಿ ಚಾಂಪಿಯನ್ ಆಗಿದ್ದರು, ಮಾತ್ರವಲ್ಲದೆ ಕಿರಿಯರ ಚಾಂಪಿಯನ್ ಶಿಪ್ ನಲ್ಲಿ ೮೬.೪೮ ಮೀ. ದೂರ ಜಾವೆಲಿನ್ ಎಸೆದು ವಿಶ್ವ ಜೂನಿಯರ್ ದಾಖಲೆ ಬರೆದರು. ೨೦೧೮ರ ಏಷ್ಯನ್ ಕ್ರೀಡಾಕೂಟದ ಉದ್ಘಾಟನಾ ಸಮಾರಂಭದಲ್ಲಿ ಬಾವುಟ ಹಿಡಿದು ಭಾರತದ ಕ್ರೀಡಾಳುಗಳನ್ನು ಪ್ರತಿನಿಧಿಸಲು ಆಯ್ಕೆ ಮಾಡಲಾಗಿತ್ತು. ಇವರು ಐಎಎಎಫ಼್ ಡೈಮಂಡ್ ಲೀಗ್ನಲ್ಲಿ ಭಾರತವನ್ನು ಪ್ರತಿನಿಧಿಸಿದ್ದಾರೆ.

ಬಾಲ್ಯ ಮತ್ತು ಜೀವನ
ನೀರಜ್ ಚೋಪ್ರಾ ಜನಿಸಿದ್ದು ಡಿಸೆಂಬರ್ ೨೪ ೧೯೯೭ ರಂದು. ಇವರು ಹುಟ್ಟಿದ್ದು ಹರ್ಯಾಣದ ಪಾಣಿಪತ್ ನಗರದ ಖಂದ್ರಾ ಎಂಬ ಹಳ್ಳಿಯಲ್ಲಿ. ಅವರ ಶಿಕ್ಷಣ ಪಡೆದಿದ್ದು ಡಿಎವಿ ಕಾಲೇಜು ಚಂಡೀಗಡದಲ್ಲಿ. ಅವರು ಭಾರತೀಯ ಸೈನ್ಯದ ಜೂನಿಯರ್ ನಿಯೋಜಿತ ಅಧಿಕಾರಿ (ಜೂನಿಯರ್ ಕಮೀಷನ್ಡ್ ಆಫ಼ೀಸರ್) ಯಾಗಿ, ನಾಯಿಬ್ ಸುಬೇದಾರ್ ಶ್ರೇಣಿಯೊಂದಿಗೆ ೨೦೧೬ರಲ್ಲಿ ಕಾರ್ಯನಿರ್ವಹಿಸುತ್ತಿದ್ದಾರೆ.

ಸಾಧನೆ
ನೀರಜ್ ಚೋಪ್ರಾ ೨೦೧೬ರ ದಕ್ಷಿಣ ಏಷ್ಯನ್ ಕ್ರೀಡಾಕೂಟದಲ್ಲಿ ೮೨.೨೩ ಮೀ. ಜಾವೆಲಿನ್ ಎಸೆದು ಚಿನ್ನದ ಪದಕ ಪಡೆಯುವುದರೊಂದಿಗೆ ಭಾರತದ ರಾಷ್ಟ್ರೀಯ ದಾಖಲೆಯನ್ನು ಸರಿಗಟ್ಟಿದರು. ಪೋಲೆಂಡ್ ನಲ್ಲಿ ನಡೆದ ೨೦೧೬ರ ಐಎಎಎಫ಼್ ಕಿರಿಯರ ವಿಶ್ವ ಕ್ರೀಡಾಕೂಟ ಚಾಂಪಿಯನ್ ಶಿಪ್ ನಲ್ಲಿ ಚಿನ್ನದ ಪದಕ ಗೆದ್ದಿದ್ದರು. ಅವರು ವಿಶ್ವ ಜೂನಿಯರ್ ದಾಖಲೆಯನ್ನು ಕೂಡ ಮಾಡಿದ್ದರು. ೨೦೧೭ರ ಏಷ್ಯನ್ ಅತ್ಲೆಟಿಕ್ ಚಾಂಪಿಯನ್ ಶಿಪ್ಸ್ ನಲ್ಲಿ ನೀರಜ್ ೮೫.೨೩ ಮೀ. ಜಾವೆಲಿನ್ ಎಸೆದು ಸ್ವರ್ಣ ಪದಕ ಪಡೆದರು. ೨೦೧೮ರ ಕಾಮನ್ ವೆಲ್ತ್ ಕ್ರೀಡಾಕೂಟದಲ್ಲಿ ೮೬.೪೭ ಮೀ. ಜಾವೆಲಿನ್ ಎಸೆದು ಹೊಸ ದಾಖಲೆಯೊಂದನ್ನು ನೊಂದಾಯಿಸಿಕೊಂಡರು. ಇದರೊಂದಿಗೆ ಕಾಮನ್ ವೆಲ್ತ್ ಕ್ರೀಡಾಕೂಟದಲ್ಲಿ ಬಂಗಾರದ ಪದಕ ಗೆದ್ದ ಮೊದಲಿಗನಾಗಿ ಜಾವೆಲಿನ್ ಎಸೆತ ವಿಭಾಗದಲ್ಲಿ ಗುರುತಿಸಿಕೊಂಡರು.
೨೦೧೮ರ ಮೇ ತಿಂಗಳಲ್ಲಿ ನಡೆದ ದೋಹ ಡೈಮಂಡ್ ಲೀಗ್ ಪಂದ್ಯದಲ್ಲಿ ಭಾಗವಹಿಸಿ ೮೭.೪೩ ಮೀ. ಜಾವೆಲಿನ್ ಎಸೆಯುವುದರೊಂದಿಗೆ ಹಳೆಯ ರಾಷ್ಟ್ರೀಯ ದಾಖಲೆಯನ್ನು ಮುರಿದರು.
ಪ್ರಸ್ತುತ ಇವರು ಉವ್ ಹೋನ್ ರಿಂದ ತರಬೇತಿ ಪಡೆದುಕೊಳ್ಳುತ್ತಿದ್ದಾರೆ.
೨೦೧೮ರ ಆಗಸ್ಟ್ ೨೭ರಂದು ನಡೆದ ಏಷ್ಯನ್ ಕ್ರೀಡಾಕೂಟದಲ್ಲಿ ನೀರಜ್ ೮೮.೦೬ ಮೀ. ಜಾವೆಲಿನ್ ಎಸೆತದೊಂದಿಗೆ ಪುರುಷರ ಜಾವೆಲಿನ್ ಎಸೆತ ವಿಭಾಗದಲ್ಲಿ ಸ್ವರ್ಣ ಪದಕ ಗೆಲ್ಲುವುದರೊಂದಿಗೆ ಅವರ ವೈಯಕ್ತಿಕ ಉತ್ತಮ ದಾಖಲೆಯನ್ನೂ ಕೂಡ ಮಾಡಿದರು.ಫಿನ್ ಲ್ಯಾಂಡಿನ ಲ್ಯಾಪಿನ್ಲಾಟಿಯಲ್ಲಿ ನಡೆದ "ಸಾವೋ ಗೇಮ್ಸ್‌'ನಲ್ಲಿ ನೀರಜ್‌ ಸ್ವರ್ಣ ಪದಕ ಪಡೆದರು.
ಜಾವೆಲಿನ್ ಥ್ರೋ ಫೈನಲ್‌ನಲ್ಲಿ ನೀರಜ್ ಚೋಪ್ರಾ 87.58 ಮೀಟರ್ ಅತ್ಯುತ್ತಮ ಎಸೆತದಲ್ಲಿ ಮೇಲುಗೈ ಸಾಧಿಸಿ ಒಲಿಂಪಿಕ್ಸ್‌ನಲ್ಲಿ ಭಾರತದ ಮೊದಲ ಚಿನ್ನ ಗೆದ್ದರು.

ಸ್ವರ್ಣ ಪದಕ ಪಟ್ಟಿ
೨೦೧೮ರ ಏಷ್ಯನ್ ಕ್ರೀಡಾಕೂಟ ಇಂಡೋನೇಷ್ಯಾದ ಜಕಾರ್ತದಲ್ಲಿ.
೨೦೧೮ರ ಕಾಮನ್ ವೆಲ್ತ್ ಕ್ರೀಡಾಕೂಟ ಗೋಲ್ಡ್ ಕೋಸ್ಟ್ ನಲ್ಲಿ
೨೦೧೭ರ ಏಷ್ಯನ್ ಚಾಂಪಿಯನ್ ಶಿಪ್ಸ್ ಭುವನೇಶ್ವರದಲ್ಲಿ
೨೦೧೬ರ ಸೌತ್ ಏಷ್ಯನ್ ಕ್ರೀಡಾಕೂಟ ಗುವಾಹಾಟಿ/ಶಿಲ್ಲಾಂಗ್ ನಲ್ಲಿ
೨೦೧೬ರ ವಿಶ್ವ ಜೂನಿಯರ್ ಚಾಂಪಿಯನ್ ಶಿಪ್ಸ್ ಬೈಡ್ಗೊಸ್ಜ್ಕ್ಝ್ ದಲ್ಲಿ. 
೨೦೨೦ ಟೋಕಿಯೋ ಒಲಿಂಪಿಕ್ಸ್ ಕ್ರೀಡಾಕೂಟ ದಲ್ಲಿ

ಅಂತರಾಷ್ತ್ರೀಯ ಸ್ಪರ್ಧೆಗಳು

ಅ - ಅರ್ಹತಾ ಸುತ್ತು, ವಿಜೂದಾ - ವಿಶ್ವ ಜೂನಿಯರ್ ದಾಖಲೆ, ರಾದಾ - ರಾಷ್ಟ್ರೀಯ ದಾಖಲೆ.

ಉಲ್ಲೇಖಗಳು

ಕ್ರೀಡಾಪಟುಗಳು
ಕ್ರೀಡೆ
ನವೆ

ನವೆಯು (ತುರಿ, ತುರಿಕೆ) ಕೆರೆದುಕೊಳ್ಳುವ ಬಯಕೆ ಅಥವಾ ಪ್ರತಿವರ್ತನವನ್ನು ಉಂಟುಮಾಡುವ ಸಂವೇದನೆ. ನವೆಯು ಅದನ್ನು ಯಾವುದೇ ಒಂದು ಬಗೆಯ ಇಂದ್ರಿಯ ಅನುಭವವಾಗಿ ವರ್ಗೀಕರಿಸುವ ಅನೇಕ ಪ್ರಯತ್ನಗಳನ್ನು ತಡೆಹಿಡಿದಿದೆ. ನವೆಯು ನೋವಿಗೆ ಅನೇಕ ಹೋಲಿಕೆಗಳನ್ನು ಹೊಂದಿದೆ ಎಂದು ಆಧುನಿಕ ವಿಜ್ಞಾನವು ತೋರಿಸಿಕೊಟ್ಟಿದೆ. ಎರಡೂ ಅಹಿತರಕರ ಇಂದ್ರಿಯಾನುಭವಗಳಾದರೂ, ಅವುಗಳ ವರ್ತನ ಸಂಬಂಧಿ ಪ್ರತಿಕ್ರಿಯಾ ನಮೂನೆಗಳು ಭಿನ್ನವಾಗಿವೆ. ನೋವು ಹಿಂತೆಗೆತದ ಪ್ರತಿವರ್ತನವನ್ನು ಉಂಟುಮಾಡಿದರೆ, ನವೆಯು ಕೆರೆತದ ಪ್ರತಿವರ್ತನವನ್ನು ಉಂಟುಮಾಡುತ್ತದೆ. ನವೆ ಮತ್ತು ನೋವಿನ ಮಾಯಲನ್ ಪೊರೆ ಹೊಂದಿರದ ನರತಂತುಗಳು ಎರಡೂ ಚರ್ಮದಲ್ಲಿ ಹುಟ್ಟಿಕೊಳ್ಳುತ್ತವೆ; ಆದರೆ, ಅವುಗಳಿಗೆ ಮಾಹಿತಿಯು ಕೇಂದ್ರಿಯವಾಗಿ ಎರಡು ವಿಭಿನ್ನ ವ್ಯವಸ್ಥೆಗಳಲ್ಲಿ ಸಾಗಿಸಲಾಗುತ್ತದೆ. ಎರಡೂ ಒಂದೇ ನರಕಂತೆ ಮತ್ತು ಸ್ಪೈನೋಥ್ಯಾಲಮಿಕ್ ವ್ಯೂಹವನ್ನು ಬಳಸುತ್ತವೆ.

ನೋವು ಮತ್ತು ನವೆ ಎರಡೂ ಬಹಳ ಭಿನ್ನವಾದ ವರ್ತನ ಸಂಬಂಧಿ ಪ್ರತಿಕ್ರಿಯಾ ನಮೂನೆಗಳನ್ನು ಹೊಂದಿವೆ. ನೋವು ಹಿಂತೆಗೆತ ಪ್ರತಿವರ್ತನವನ್ನು ಪ್ರಚೋದಿಸುತ್ತದೆ, ಇದರಿಂದ ಪ್ರತ್ಯಾಕರ್ಷಣ ಉಂಟಾಗುತ್ತದೆ ಮತ್ತು ಹಾಗಾಗಿ ದೇಹದ ಒಂದು ಅಪಾಯದಲ್ಲಿರುವ ಭಾಗವನ್ನು ರಕ್ಷಿಸುವ ಪ್ರಯತ್ನವಾಗಿ ಒಂದು ಪ್ರತಿಕ್ರಿಯೆ ಉಂಟಾಗುತ್ತದೆ. ಇದಕ್ಕೆ ವಿರುದ್ಧವಾಗಿ, ನವೆಯು ಕೆರೆತದ ಪ್ರತಿವರ್ತನವನ್ನು ಉಂಟುಮಾಡುತ್ತದೆ, ಹಾಗಾಗಿ ವ್ಯಕ್ತಿಯನ್ನು ಚರ್ಮದ ಪ್ರಭಾವಿತ ಸ್ಥಳಕ್ಕೆ ಸೆಳೆಯುತ್ತದೆ. ನವೆಯು ಚರ್ಮದ ಕೆಳಗೆ ಅಥವಾ ಅದರ ಮೇಲೆ ಬಾಹ್ಯ ವಸ್ತುವಿನ ಪ್ರಚೋದನೆಯನ್ನು, ಜೊತೆಗೆ ಅದನ್ನು ತೆಗೆಯಬೇಕೆಂಬ ಪ್ರಚೋದನೆಯನ್ನು ಕೂಡ ಉತ್ಪತ್ತಿಮಾಡುತ್ತದೆ. ಉದಾಹರಣೆಗೆ, ಒಂದು ಸ್ಥಳೀಯ ನವೆ ಸಂವೇದನೆಗೆ ಪ್ರತಿಕ್ರಿಯಿಸುವುದು ಒಬ್ಬರ ಚರ್ಮದಿಂದ ಕೀಟಗಳನ್ನು ತೆಗೆಯಲು ಒಂದು ಪರಿಣಾಮಕಾರಿ ರೀತಿಯಾಗಿದೆ.

ಸಾಂಪ್ರದಾಯಿಕವಾಗಿ ಕೆರೆಯುವಿಕೆಯನ್ನು ಕಿರಿಕಿರಿಗೊಳಿಸುವ ನವೆ ಸಂವೇದನೆಯನ್ನು ಕಡಿಮೆ ಮಾಡಿ ಒಬ್ಬರಿಗೆ ನೆಮ್ಮದಿ ಕೊಡುವ ರೀತಿಯೆಂದು ಪರಿಗಣಿಸಲಾಗಿದೆ. ಆದರೆ ಕೆರೆಯುವಿಕೆಯ ಸಂತೋಷಕರ ಅಂಶಗಳಿವೆ, ಮತ್ತು ಒಬ್ಬರು ಹಾನಿಕರ ಕೆರೆಯುವಿಕೆಯನ್ನು ಬಹಳ ಹಿತಕರವೆಂದು ಕಂಡುಕೊಳ್ಳಬಹುದು. ದೀರ್ಘಕಾಲಿಕ ನವೆ ರೋಗಿಗಳ ವಿಷಯದಲ್ಲಿ ಇದು ಸಮಸ್ಯಾತ್ಮಕವಾಗಬಹುದು, ಉದಾಹರಣೆಗೆ ಅಟೋಪಿಕ್ ಡರ್ಮಟೈಟಿಸ್ ರೋಗಿಗಳು ಬಾಧಿತ ಜಾಗಗಳನ್ನು ಕೆರೆದುಕೊಳ್ಳಬಹುದು, ಎಷ್ಟರ ಮಟ್ಟಿಗೆ ಎಂದರೆ ನವೆ ಸಂವೇದನೆಯು ಕಾಣದಂತಾಗುವ ಬದಲು ಕೆರೆಯುವಿಕೆಯು ಹಿತಕರ ಅಥವಾ ನೋವುಳ್ಳ ಸಂವೇದನೆಯನ್ನು ಉತ್ಪತ್ತಿಮಾಡದಿರುವ ಮಟ್ಟಿಗೆ. ಕೆರೆಯುವಿಕೆಯ ಪ್ರೇರಕ ಅಂಶಗಳಲ್ಲಿ ಪ್ರತಿಫಲ ಮತ್ತು ತೀರ್ಮಾನ ಮಾಡುವಿಕೆಯ ಮಿದುಳಿನ ಮುಂಭಾಗದ ಪ್ರದೇಶಗಳು ಸೇರಿವೆ ಎಂದು ಊಹಿಸಲಾಗಿದೆ. ಹಾಗಾಗಿ ಈ ಅಂಶಗಳು ನವೆ ಮತ್ತು ಕೆರೆಯುವಿಕೆಯ ತಡೆಯಲಾಗದ ಸ್ವರೂಪಕ್ಕೆ ಕೊಡುಗೆ ನೀಡಬಹುದು.

ಉಲ್ಲೇಖಗಳು

ಚರ್ಮಶಾಸ್ತ್ರ
ರಂಜನ್ ಗೊಗೊಯಿ

ರಂಜನ್ ಗೊಗೊಯ್ (ಜನನ 18 ನವೆಂಬರ್ 1954)  ಏಪ್ರಿಲ್ 2012 ರಿಂದ ಭಾರತದ ಸುಪ್ರೀಂ ಕೋರ್ಟ್ನ ಮುಖ್ಯ ನ್ಯಾಯಮೂರ್ತಿ .ಅವರು ಭಾರತದ ಮುಖ್ಯ ನ್ಯಾಯಮೂರ್ತಿಯಾಗಿ ಅಧ್ಯಕ್ಷರಿಂದ ನೇಮಕಗೊಂಡರು ಮತ್ತು 2018 ರ ಅಕ್ಟೋಬರ್ 3 ರಂದು ಪ್ರಮಾಣ ವಚನ ಸ್ವೀಕರಿಸಿದರು. ಅವರ ತಂದೆ ಕೇಶವ ಚಂದ್ರ ಗೊಗೊಯ್ 1982 ರಲ್ಲಿ ಅಸ್ಸಾಂ ರಾಜ್ಯದ ಭಾರತೀಯ ರಾಷ್ಟ್ರೀಯ ಕಾಂಗ್ರೆಸ್ ಆಡಳಿತದಡಿಯಲ್ಲಿ ಮುಖ್ಯಮಂತ್ರಿಯಾಗಿದ್ದರು.

ವೃತ್ತಿಜೀವನ
ನ್ಯಾಯಮೂರ್ತಿ ಗೊಗೊಯ್ ಅವರು 1978 ರಲ್ಲಿ  ವಕೀಲರ ಸಂಘ ಸೇರಿಕೊಂಡರು ಮತ್ತು ಗೌಹಾಟಿ ಹೈಕೋರ್ಟ್ನಲ್ಲಿ ಅವರು ಫೆಬ್ರವರಿ 28, 2001 ರಂದು ಶಾಶ್ವತ ನ್ಯಾಯಾಧೀಶರಾಗಿದ್ದರು.ಅವರನ್ನು ಸೆಪ್ಟೆಂಬರ್ 9, 2010 ರಂದು ಪಂಜಾಬ್ ಮತ್ತು ಹರಿಯಾಣ ಹೈಕೋರ್ಟ್ಗೆ ವರ್ಗಾಯಿಸಲಾಯಿತು ಮತ್ತು ಅದರ ಮುಖ್ಯ ನ್ಯಾಯಾಧೀಶರಾಗಿ 12 ಫೆಬ್ರವರಿ 2011 ರಂದು ಆಯಿತು.23 ಏಪ್ರಿಲ್ 2012 ರಂದು ಸುಪ್ರೀಂ ಕೋರ್ಟ್ನ ನ್ಯಾಯಾಧೀಶರಾಗಿ ಅವರು ಮೇಲೇರಿದರು. 13 ಸೆಪ್ಟೆಂಬರ್ 2018 ರಂದು ಜಸ್ಟೀಸ್ ಗೊಗೊಯ್ ಅವರು ಭಾರತದ 46 ನೇ ಮುಖ್ಯ ನ್ಯಾಯಾಧೀಶರಾಗಿ ನೇಮಕಗೊಂಡರು ಮತ್ತು ಅಕ್ಟೋಬರ್ 3, 2018 ರಿಂದ ಅಧಿಕಾರ ವಹಿಸಿಕೊಳ್ಳಲಿದ್ದಾರೆ.

ಬಾಹ್ಯ ಕೊಂಡಿಗಳು

ಉಲ್ಲೇಖಗಳು 

ಭಾರತದ ಸರ್ವೋಚ್ಚ ನ್ಯಾಯಾಲಯದ ನ್ಯಾಯಾಧೀಶರು
ಭಾರತದ ಮುಖ್ಯ ನ್ಯಾಯಾಧೀಶರು
ರಾಜ್ಯಸಭೆಗೆ ನಿವೃತ್ತ ನ್ಯಾ| ಗೊಗೊಯ್‌-ಉದಯವಾಣಿ d; 17 ಮಾರ್ಚ್ 2020
ಬಲಮುರಿ ಸಸ್ಯ

ಬಲಮುರಿಯನ್ನು ಭಾರತೀಯ ತಿರುಪು ಮರವೆಂದು ಕರೆಯುತ್ತಾರೆ. ಇದು ಭಾರತೀಯ ಉಪಖಂಡ, ದಕ್ಷಿಣ ಚೀನಾ, ಮಲಯ ಪೆನಿನ್ಸುಲಾ, ಜಾವಾ ಮತ್ತು ಸೌದಿ ಅರೇಬಿಯಾ ಸೇರಿದಂತೆ ಏಷ್ಯಾದಲ್ಲಿ ಕಂಡುಬರುವ ಸಣ್ಣ ಮರ ಅಥವಾ ದೊಡ್ಡ ಪೊದೆಸಸ್ಯದ ಜಾತಿಯಾಗಿದೆ. ಹೆಲಿಕ್ಟೈರೆಸ್ ಐಸೊರಾ ಇದರ ವೈಜ್ಞಾನಿಕ ಹೆಸರು.ಇದು ಪೌಷ್ಟಿಕಾಂಶ ಮತ್ತು ಔಷಧೀಯ ಗುಣಗಳ ಪ್ರಭಾವಶಾಲಿ ವ್ಯಾಪ್ತಿಯನ್ನು ಹೊಂದಿದೆ. ತೊಗಟೆಯ ನಾರುಗಳನ್ನು ಹಗ್ಗ ಮಾಡಲು ಬಳಸಲಾಗುತ್ತದೆ.

ಇತರೆ ಹೆಸರುಗಳು 
ಸಂಸ್ಕೃತ - ಅವರ್ತನಿ; ಅವರ್ಟ್ಫಾಲಾ
ಹಿಂದಿ- ಮಾರ್ರೋಫಾಲಿ ,ಭುಂಡು, ಜೊನ್ಫಾಲ್, 
ಇಂಗ್ಲಿಷ್ - ಇಂಡಿಯನ್ ಸ್ಕ್ರೂಟ್ರೀ, ಈಸ್ಟ್‍ಇಂಡಿಯನ್ಸ್ಕ್ರೂಟ್ರೀ, ಡೀರ್ಹಾರ್ನ್
ಮರಾಠಿ - ಕೆವಾಡ್, ಮುರಾದ್ದೆಂಗ್ (ಮುರುದ್ಶೆಂಗ್) 
ಬಂಗಾಳಿ - ಅಂಟಮೊರಾ
ಗುಜರಾತಿ - ಮರದಶಿಂಗ್
ಕನ್ನಡ - ಯದ್ಮುರಿ
ತೆಲುಗು - ವಡಾಂಪಿರಿ
ಮಲಯಾಳಂ - ಇಡಾಂಪಿರಿ ವ್ಯಾಲಂಪಿರಿ( ಎಡಂಪಿರಿವಲಂಪಿರಿ ) 
ಸಿಂಹಳ - ಲಿನಿಯಾ
ಐಸೊರಾದ ಇತರ ಸ್ಥಳೀಯ ಹೆಸರುಗಳು - ಮೋಚ್ರ, ಮಡ್ಮುಡಿಕಾ, ಕುರ್ಕುರ್ಬಿಕಾ, ಸಿಂಕ್ರಿ, ಯೆದಾಮುರಿ, ಪಿಟಾಬರಾಂಡಾ, ವ್ಯಾಲಂಬುರಿ, ಬಾಲಂಪರಿ, ಗುವಾಡರಾ, ಪೆಡಮರಿ, ಇಶ್ವರ್ಮುರಿ, ಮುರ್ಮುರಿಯಾಮತ್ತು ವೂರ್ಕಟೆ.

ಸಸ್ಯದ ವಿವರಣೆ

ಬೂದು ತೊಗಟೆ ಹೊಂದಿದ ದೊಡ್ಡ ಪೊದೆ ಸಸ್ಯ ಅಥವಾ ಸಣ್ಣ ಮರ. ಇದು ೫-೮ಮೀ ಎತ್ತರವಿರುತ್ತದೆ. ಅಂಡಾಕಾರದ ಎಲೆಗಳನ್ನು ಹೊಂದಿದೆ. ಹೂವು ಇಟ್ಟಿಗೆ ಕೆಂಪು ಅಥವಾ ಕಿತ್ತಳೆ ಕೆಂಪು ಬಣ್ಣದಲ್ಲಿರುತ್ತದೆ. ಕಚ್ಚಾ ಹಣ್ಣುಗಳು ಹಸಿರು, ಕಂದು ಬಣ್ಣದಲ್ಲಿರುತ್ತದೆ. ಕೆಂಪು ಹೂವುಗಳು ಸೂರ್ಯ ಕುಟುಂಬದ ಪಕ್ಷಿಗಳ ಪರಾಗಸ್ಪರ್ಶಕ್ಕೊಳಪಡುತ್ತದೆ. ಹಣ್ಣುಗಳ ತುದಿಯು ಸ್ಕ್ರೂನಂತೆ ತಿರುಚಿದ್ದಾವೆ. ಇದರ ಬೀಜಗಳು ಕಪ್ಪು-ಕಂದು ಬಣ್ಣದಲ್ಲಿದ್ದು ಹೆಚ್ಚು ಹೊಳಪನ್ನು ನೀಡುತ್ತದೆ. ಇದು ಆಯಾತ ಅಥವಾ ತ್ರಿಕೋನ ಆಕಾರದಲ್ಲಿದೆ. ಜುಲೈ ನಿಂದ ಡಿಸೆಂಬರ್ ವರೆಗೆ ಈ ಸಸ್ಯವು ಹೂವನ್ನು ಬಿಡುತ್ತದೆ.

ಬೆಳೆಯುವ ಪ್ರದೇಶ
ಇದು ಉಷ್ಣವಲಯ ಪ್ರದೇಶಗಳಾದ ಭಾರತದ ಪಂಜಾಬ್, ಬಂಗಾಳ, ದಕ್ಷಿಣ ಭಾರತ ಮತ್ತು ಪಾಕಿಸ್ತಾನ, ನೇಪಾಳ, ಮಯನ್ಮಾರ್, ಥೈಲ್ಯಾಂಡ್ ಮತ್ತು ಶ್ರೀಲಂಕಾಗಳಲ್ಲಿ ಹೆಚ್ಚು ಕಂಡುಬರುತ್ತದೆ. ಬೆಟ್ಟದ ಇಳಿಜಾರುಗಳಲ್ಲಿ ೧,೫೦೦ ಮೀಟರ್‍ಗಳಷ್ಟು ಮಧ್ಯ ಮತ್ತು ಪಶ್ಚಿಮ ಭಾರತದ ಶುಷ್ಕ ಇಳಿಜಾರು ಕಾಡುಗಳಲ್ಲಿ ಇದು ಅತಿಯಾಗಿ ಬೆಳೆಯುತ್ತದೆ. ಇದು ಮಲಯ ಪೆನಿನ್ಸುಲಾ, ಜಾವಾ ಮತ್ತು ಆಸ್ಟ್ರೇಲಿಯಾದಲ್ಲೂ ಸಹ ಕಂಡುಬರುತ್ತದೆ

ಉಪಯೋಗ
ಇದರ ಉಪಯೋಗ ಅಂಗ: ಫಲ, ಮೂಲ, ತೊಗಟೆ
 
ಸಸ್ಯವು ವ್ಯಾಧಿ ನಿರೋಧಕ, ಮಧುಮೇಹ ವಿರೋಧಿ ಅಂಶಗಳನ್ನು ಹೊಂದಿದೆ.
ಬಲಮುರಿಯ ತೊಗಟೆಯನ್ನು ಅತಿಸಾರ, ಭೇದಿ ನಿಯಂತ್ರಣಕ್ಕೆ ಬಳಸಲಾಗುತ್ತದೆ. 
ಕರುಳಿನ ಹುಳುಗಳನ್ನು ಕೊಲ್ಲಲು ಮಕ್ಕಳಿಗೆ ಇದರಿಂದ ತಯಾರಿಸಿದ ಔಷಧಿಯನ್ನು ನೀಡಲಾಗುತ್ತದೆ.
ದೀರ್ಘಕಾಲದ ಗಾಯಗಳ ನಿವಾರಣೆಗೆ ಇದನ್ನು ಬಳಸಲಾಗುತ್ತದೆ.
ಈ ಸಸ್ಯದ ಹಣ್ಣುಗಳನ್ನು ಔಷಧೀಯವಾಗಿ ಬಳಸಲಾಗುತ್ತದೆ. 
ವಾಯುವಿಗೆ ಇದು ಉಪಯುಕ್ತವಾಗಿದೆ.
 ಇದನ್ನು ಕ್ರಿಮಿರೋಗ ನಿವಾರಕವಾಗಿ ಬಳಸಲಾಗುತ್ತದೆ

ಇತರೆ ಬಳಕೆಗಳು
ತೊಗಟೆ ಬಲವಾದ ನಾರಿನ ಮೂಲವಾಗಿದೆ.
ನೇಗಿಲುಗಳನ್ನು ತಯಾರಿಸಲು ತೊಗಟೆಯ ನಾರು ಒಳ್ಳೆಯದು.

ಉಲ್ಲೇಖ

ಆಳ್ವಾಸ್ ಶೋಭವನ
ಔಷಧೀಯ ಸಸ್ಯಗಳು
ಕರುಣ್ ನಾಯರ್

ಕರುಣ್ ಕಲಾಧರಣ ನಾಯರ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ. ಇವರು ಬಲಗೈ ಮದ್ಯ ಕ್ರಮಾಂಕದ ಬ್ಯಾಟ್ಸಮಾನ್ ಹಾಗು ಬಲಗೈ ಆಫ್ ಸ್ಪಿನ್ ಬೌಲರ್. ರಣಜಿ ಟ್ರೋಫೀ‌‌ಯಲ್ಲಿ ಕರ್ನಾಟಕ ತಂಡಕ್ಕೆ ಆಡುತ್ತಾರೆ.  ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ಕಿಂಗ್ಸ್ ೧೧ ಪಂಜಾಬ್ ತಂಡದ ಪರ ಆಡುತ್ತಾರೆ.

ಆರಂಭಿಕ ಜೀವನ 

ಕರುಣ್ ನಾಯರ್ರವರು ಡಿಸೆಂಬರ್ ೦೬, ೧೯೯೧ ರಂದು ರಾಜಸ್ಥಾನದ ಜೋಧಪುರ್ ನಗರದಲ್ಲಿ ಕಲಾಧರ್ ಹಾಗು ಪ್ರೇಮಾ ನಾಯರ್ ದಂಪತಿಗೆ ಜನಿಸಿದರು. ಇವರ ತಂದೆ ಕಲಾಧರ್ ಒರ್ವ ತಾಂತ್ರಿಕ ಇಂಜಿನಿಯರ್ ಹಾಗು ತಾಯಿ ಪ್ರೇಮಾ ನಾಯರ್ ಒರ್ವ ಶಿಕ್ಷಕಿ.೨೦೧೩-೧೪ರ ರಣಜಿ ಕ್ರಿಕೆಟ್ ಮೂಲಕ ಪ್ರಥಮ ದರ್ಜೆ ಕ್ರಿಕೆಟ್‍ನಲ್ಲಿ ಪಾದಾರ್ಪಣೆ ಮಾಡಿದರು. ೨೦೧೪-೧೫ರ ರಣಜಿ ಟ್ರೋಫೀ ಫೈನಲ್ ಪಂದ್ಯದಲ್ಲಿ ೩೨೮ ರನ್ ಕಲೆಹಾಕಿ ಕರ್ನಾಟಕದ ಗೆಲುವಿನಲ್ಲಿ ಮಹತ್ವದ ಪಾತ್ರ ವಹಿಸಿದರು. ಈ ಮೂಲಕ ತ್ರಿಶತಕ ಬಾರಿಸಿದ ಎರಡನೇ ಕನ್ನಡಿಗ ಹಾಗೂ ೧೯೪೬-೪೭ರಿಂದ ಫೈನಲ್‍ನಲ್ಲಿ ಈ ಸಾಧನೆ ಮಾಡಿದ ಮೊದಲ ಆಟಗಾರ ಎಂಬ ಹೆಗ್ಗಳಿಕೆಗೆ ಪಾತ್ರರಾದರು. ಪೈನಲ್‍ನಲ್ಲಿ ಓರ್ವ ಆಟಗಾರ ಗಳಿಸಿದ ಅತೀ ಹೆಚ್ಚು ರನ್ ಎಂಬ ದಾಖಲೆಯನ್ನು ಬರದಿದ್ದಾರೆ.

ವೃತ್ತಿ ಜೀವನ

ಐಪಿಎಲ್ ಕ್ರಿಕೆಟ್ 

ಏಪ್ರಿಲ್ ೦೪, ೨೦೧೩ರಂದು  ಬೆಂಗಳೂರಿನ ಎಂ ಚಿನ್ನಸ್ವಾಮಿ ಕ್ರೀಡಾಂಗಣದಲ್ಲಿ ನಡೆದ ೦೨ನೇ ಐಪಿಎಲ್ ಕ್ರಿಕೆಟ್ ಪಂದ್ಯದಲ್ಲಿ ಮುಂಬೈ ಇಂಡಿಯನ್ಸ್ ವಿರುದ್ಧ ನಡೆದ ಪಂದ್ಯದಲ್ಲಿ ರಾಯಲ್ ಚಾಲೆಂಜರ್ಸ್ ಬೆಂಗಳೂರು ತಂಡದಿಂದ ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ಪಾದಾರ್ಪಣೆ ಮಾಡಿದರು.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಜೂನ್ ೧೧, ೨೦೧೬ರಲ್ಲಿ ಹರಾರೆಯಲ್ಲಿ ಜಿಂಬಾಬ್ವೆ ವಿರುದ್ಧ ನಡೆದ ಮೊದಲನೇ ಏಕದಿನ ಪಂದ್ಯದ ಮೂಲಕ ಕರುಣ್‌‌ರವರು ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ನವಂಬರ್ ೨೬, ೨೦೧೬ರಲ್ಲಿ ಮೊಹಾಲಿಯ ಪಂಜಾಬ್ ಕ್ರಿಕೆಟ್ ಅಸೋಸಿಯೇಷನ್ ಸ್ಟೇಡಿಯಂನಲ್ಲಿ ಇಂಗ್ಲೆಂಡ್ ವಿರುದ್ಧ ನಡೆದ ಮೂರನೇ ಟೆಸ್ಟ್ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್ಗೆ ಪಾದಾರ್ಪನೆ ಮಾಡಿದರು.ಡಿಸೆಂಬರ್ ೧೬, ೨೦೧೬ರಲ್ಲಿ ಎಂ ಎ ಚಿದಂಬರಂ ಸ್ಟೇಡಿಯಂನಲ್ಲಿ ಇಂಗ್ಲೆಂಡ್ ವಿರುದ್ಧ ನಡೆದ ಐದನೇ ಟೆಸ್ಟ್ ಕ್ರಿಕೆಟ್ ಪಂದ್ಯದಲ್ಲಿ ತ್ರಿಶತಕ ಬಾರಿಸಿವ ಮೂಲಕ ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್‌‍ನಲ್ಲಿ ತ್ರಿಶತಕ ಬಾರಿಸಿದ ಎರಡನೇ ಭಾರತೀಯ ಎಂಬ ಹೆಗ್ಗಳಿಕೆಗೆ ಪಾತ್ರರಾದರು.

ಪಂದ್ಯಗಳು 

ಟೆಸ್ಟ್ ಕ್ರಿಕೆಟ್ : ೦೬ ಪಂದ್ಯಗಳು
ಏಕದಿನ ಕ್ರಿಕೆಟ್ : ೦೨ ಪಂದ್ಯಗಳು
ಐಪಿಎಲ್ ಕ್ರಿಕೆಟ್ : ೬೮ ಪಂದ್ಯಗಳು

ದ್ವಿಶತಕಗಳು 

ಟೆಸ್ಟ್ ಪಂದ್ಯಗಳಲ್ಲಿ  : ೦೧

ಶತಕಗಳು 

ಟೆಸ್ಟ್ ಪಂದ್ಯಗಳಲ್ಲಿ : ೦೧

ಅರ್ಧ ಶತಕಗಳು 

ಐಪಿಎಲ್ ಪಂದ್ಯಗಳಲ್ಲಿ  : ೧೦

ಸಾಧನೆಗಳು 
ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್‌‍ನಲ್ಲಿ ತ್ರಿಶತಕ ಬಾರಿಸಿದ ಎರಡನೇ ಭಾರತೀಯ.
ರಣಜಿ ಟ್ರೋಫೀಯಲ್ಲಿ ತ್ರಿಶತಕ ಬಾರಿಸಿದ ಎರಡನೇ ಕನ್ನಡಿಗ.
೧೯೪೬-೪೭ರಿಂದ ರಣಜಿ ಟ್ರೋಫೀ ಫೈನಲ್‍ನಲ್ಲಿ ತ್ರಿಶತಕ ಬಾರಿಸಿದ ಮೊದಲ ಆಟಗಾರ.
ರಣಜಿ ಟ್ರೋಫೀ ಪೈನಲ್‍ನಲ್ಲಿ ಓರ್ವ ಆಟಗಾರ ಗಳಿಸಿದ ಅತೀ ಹೆಚ್ಚು ರನ್.

ಉಲ್ಲೇಖಗಳು 

ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಆಳ್ವಾಸ್ ವಿಕಿಪೀಡಿಯಾ ಆಸೋಸಿಯೇಶನ್
ಪಡುಬಿದ್ರಿ

ಪಡುಬಿದ್ರಿ ಅಥವಾ ಪಡುಬಿದ್ರೆ ಎಂದು ಕರೆಯುವ ಸಣ್ಣ ಪಟ್ಟಣವು ಕರ್ನಾಟಕ ರಾಜ್ಯದ ಉಡುಪಿ ಜಿಲ್ಲೆಯ ಕರಾವಳಿ ತೀರದಲ್ಲಿದೆ. ತುಳುವಿನಲ್ಲಿ ಪಡುಬೆದ್ರೆ ಎಂದು ಕರೆಯುತ್ತಾರೆ. ಪಡುಬಿದ್ರಿಯು ಉಡುಪಿಯಿಂದ ಮಂಗಳೂರಿಗೆ ಹೋಗುವ ದಾರಿಯಲ್ಲಿದೆ. ರಾಷ್ಟ್ರೀಯ ಹೆದ್ಧಾರಿ ೬೬ ಪಡುಬಿದ್ರಿ ಆಗಿ ಹಾದು ಹೋಗುತ್ತದೆ.ಪಡುಬಿದ್ರಿಯು ಢಕ್ಕೆಬಲಿ ಆಚರಣೆಗೆ ಪ್ರಸಿದ್ಧವಾಗಿದೆ. ಈ ಆಚರಣೆಯನ್ನು ಪ್ರತಿ ಎರಡು ವರ್ಷಕ್ಕೊಮ್ಮೆ ಮಾಡುತ್ತಾರೆ. ನಂದಿಕೂರ್ ಉಷ್ಣ‍ ವಿದ್ಯುತ್ ಸ‍್ಥಾವರವು ಪಡುಬಿದ್ರಿಗೆ ಹತ್ತಿರದಲ್ಲಿದೆ. ಪಡುಬಿದ್ರಿ ಬೀಚ್ ಇಲ್ಲಿನ ಆಕರ್ಷಣೀಯ ಸ್ಥಳವಾಗಿದೆ.

ಪ್ರಾದೇಶಿಕ ಭಾಷೆ
ಪಡುಬಿದ್ರಿಯ ಜನರು ಸಾಮಾನ್ಯವಾಗಿ ತುಳು ಮಾತನಾಡುತ್ತಾರೆ. ಪಡುಬಿದ್ರಿಯಲ್ಲಿ ತುಳು ಭಾಷೆಯ ಜೊತೆ ಕನ್ನಡ,ಕೊಂಕಣಿ,ಬ್ಯಾರಿ ಭಾಷೆ ಮಾತನಾಡುವ ಜನರು ಇದ್ಧಾರೆ.

ಸಾರಿಗೆ
ಎಲ್ಲಾ ಬಸ್ಸುಗಳು ಮಂಗಳೂರಿನಿಂದ ಉಡುಪಿಗೆ ಹೋಗುವಾಗ ಪಡುಬಿದ್ರಿಯನ್ನು ಹಾದು ಹೋಗುತ್ತದೆ.ಬಜ್ಪೆಯು ಹತ್ತಿರದ ವಿಮಾನ ನಿಲ್ಧಾಣವಾಗಿದ್ಧು ಕೇವಲ ೪೫ ನಿಮಿಷದ ದಾರಿಯಾಗಿದೆ.
ಪಡುಬಿದ್ರಿಯಲ್ಲಿ ಕೊಂಕನ್ ರೈಲ್ವೇ ಮಾರ್ಗದಲ್ಲಿ ರೈಲ್ವೆ ಸ್ಟೇಷನ್ ಇದೆ.

ಪ್ರೇಕ್ಷಣಿಯ ಸ್ಥಳಗಳು
ಪಡುಬಿದ್ರಿ ಬ್ರಹ್ಮಸ್ಥಾನ
ಪಡುಬಿದ್ರಿ ಬಾಲ ಗಣಪತಿ ದೇವಸ್ಥಾನ 
ಶ‍್ರೀ ಸುಬ್ರಹ್ಮಣ್ಯ ದೇವಸ್ಥಾನ,ಸಂತೂರು
ಕಾಪು ಬೀಚ್
ಪಡುಬಿದ್ರಿ ಬೀಚ್
ಪಡುಬಿದ್ರಿ ಅಂತಿಮ ಹಂತ
ಪಡುಬಿದ್ರಿ ಉಷ್ಣ ವಿದ್ಯುತ್ ಸ್ಥಾವರ
ಸಂತೂರ್ ಸುಬ್ರಹ್ಮಣ್ಯ ದೇವಸ್ಥಾನ

ಉಲ್ಲೇಖ

ಉಡುಪಿ ಜಿಲ್ಲೆಯ ಪ್ರವಾಸಿ ತಾಣಗಳು
ರಾಜಶೇಖರ(ಸಂಸ್ಕೃತ ಕವಿ )

ರಾಜಶೇಖರ ಇವರು ಸಂಸ್ಕೃತದ ಖ‍್ಯಾತ ಕವಿ,ನಾಟಕಕಾರ ಮತ್ತು ವಿಮರ್ಶಕ ರಾಗಿದ್ದರು. ಇವರು'ಗುರ್ಜರ ಪ್ರತಿಹಾರ'ದ ಸಾಮ್ರಾಜ್ಯದಲ್ಲಿ ಆಸ್ಥಾನ ಕವಿಯಾಗಿದ್ಡರು. ಇವರು 'ಕಾವ್ಯಮೀಮಾಂಸೆ' ಎಂಬ ಕಾವ್ಯವನ್ನು ಕ್ರಿ.ಶ.೮೮೦ ಮತ್ತು ಕ್ರಿ.ಶ.೯೨೦ ಇದರ ನಡುವೆ ಬರೆದಿದ್ದರು.  ಇವರ ಪತ್ನಿ ಅವಂತಿಸುಂದರಿ ಕೂಡಾ ಈ ನಾಟಕದ ಅಭಿರುಚಿಯನ್ನು ಹೊಂದಿದ್ಡರು.

ಜೀವನ
ಬಾಲರಾಮಾಯಣ ಮತ್ತು ಕಾವ್ಯಮೀಮಾಮಮಂಸೆ, ಇವೆರಡಲ್ಲಿ ರಾಜಶೇಖರರಿವರು ತಮ್ಮನ್ನು ಗುರುತಿಸಿಕೊಂಡಿದ್ಡರು. ಬಾಲರಾಮಾಯಣದಲ್ಲಿ ಇವರು ತಮ್ಮ ಮುತ್ತಜ್ಜ ಅಕಲಜಲಂದರರವರನ್ನು ಉಲ್ಲೇಖಿಸಿದ್ದರು .  ಅದೇ ನಾಟಕದಲ್ಲಿ ಇವರು ತಮ್ಮತಂದೆ ದುರ್ದುಕರವರನ್ನು ಮಹಾಮಂತ್ರಿಯಾಗಿ ವಿವರಿಸಿದ್ದಾರೆ. ಈ ನಾಟಕದಲ್ಲಿ ರಾಜಶೇಖರರಿವರು ತಮ್ಮ ಪತ್ನಿಯು ಚೌಹಾನ್ ಕುಟುಂಬಕ್ಕೆ ಸೇರಿದವರೆಂದು ತಿಳಿಸಿದ್ದಾರೆ. ಹಾಗೂ, ಇವರು ತಮಗೆ 'ಗುರ್ಜರ ಪ್ರತಿಹಾರ'ದ ಮಹಾರಾಜ,ಮಹೇಂದ್ರಪಾಲರವರು ಅಧ್ಯಾಪಕರಾಗಿದ್ದರು ಎಂದು ತಿಳಿಸಿದ್ದಾರೆ.

ಕೃತಿಗಳು
ಬಾಲರಾಮಾಯಣ.
ಬಾಲಭಾರತ.
ಕಾವ್ಯಮೀಮಾಂಸೆ.
ಕರ್ಪೂರಮಂಜರಿ.
ವಿದ್ಧಾಸಲಭನ್ಜಿಕ.

ಉಲ್ಲೇಖ

ಕವಿಗಳು
ಸುಂದರ್ ರಾಜ್

ಸುಂದರ್ ರಾಜ್ ಭಾರತದ ಚಲನಚಿತ್ರ ನಟ. ಸುಂದರ್ ರಾಜ್ ನಟಿಸಿರುವ ಕೆಲವು ಗಮನಾರ್ಹ ಚಿತ್ರಗಳೆಂದರೆ ಕುರಿಗಳು ಸಾರ್ ಕುರಿಗಳು(೨೦೦೧),ಮತದಾನ(೨೦೦೧),ಆಕಸ್ಮಿಕ(೧೯೯೩).

ವೈಯಕ್ತಿಕ ಜೀವನ
ಸುಂದರ್ ರಾಜ್ ಅವರು ಪ್ರಮೀಳಾ ಜೋಷಾಯಿರವರನ್ನು ಮದುವೆಯಾಗಿದ್ದಾರೆ.ಇವರಿಬ್ಬರಿಗೆ ಒಬ್ಬಳು ಮಗಳಿದ್ದಾಳೆ.ಅವಳ ಹೆಸರು ಮೇಘನಾ ರಾಜ್.ಪ್ರಮೀಳಾ ಜೋಷಾಯಿ ಮತ್ತು ಮೇಘನಾ ರಾಜ್ ಇಬ್ಬರೂ ಕನ್ನಡ ಚಲನಚಿತ್ರ ರಂಗದ ನಟಿಯರಾಗಿದ್ದಾರೆ. ಮೇಘನಾರವರು ಹಲವು ಮಲಯಾಳಂ ಹಾಗೂ ಕೆಲವು ತೆಲುಗು ಮತ್ತು ತಮಿಳು ಚಿತ್ರಗಳಲ್ಲಿಯೂ ನಟಿಸಿದ್ದಾರೆ.

ಉದ್ಯೋಗ
ಸುಂದರ್ ರಾಜ್ ಕನ್ನಡದಲ್ಲಿ ಸುಮಾರು ೧೮೦ಕ್ಕೂ ಹೆಚ್ಚು ಚಲನಚಿತ್ರಗಳಲ್ಲಿ ನಟಿಸಿದ್ದಾರೆ.ಫೋಷಕ ಪಾತ್ರಗಳಲ್ಲಿ ಕಾಣಿಸುತ್ತಿದ್ದ ಅವರು ಕೆಲವು ಚಿತ್ರಗಳಲ್ಲಿ ಖಳನಾಯಕನಾಗಿಯೂ ಅಭಿನಯಿಸಿದ್ದಾರೆ. ಅವರು ಕನ್ನಡ ಸಿನೆಮಾ ಅಸೋಸಿಯೇಷನ್ನಲ್ಲಿ
ಕಾರ್ಯದರ್ಶಿಯಾಗಿ ಕೆಲಸ ಮಾಡುತ್ತಿದ್ದರು.

ಚಲನಚಿತ್ರಗಳು
ಸ್ಟೈಲ್ ಕಿಂಗ್(೨೦೧೬)
ಆಟಗಾರ(೨೦೧೫)
ರಾವಣ(೨೦೦೯)
ಸಮರಸಿಂಹ ನಾಯ್ಕ(೨೦೦೫)
ನ್ಯಾಯಕ್ಕಾಗಿ ಸವಾಲ್(೧೯೯೪)
ವಿಜಯ ಕ್ರಾಂತಿ(೧೯೯೩)
ಮನ ಗೆದ್ದ ಮಗ(೧೯೯೨)
ಗಗನ(೧೯೮೯)
ಬದ್ರಕಾಳಿ(೧೯೮೭)
ಸಂಸಾರದ ಗುಟ್ಟು(೧೯೮೬)
ಒಂದೇ ರಕ್ತ(೧೯೮೪)
ನನ್ನ ದೇವರು(೧೯೮೨)
ಇಮ್ಮಡಿ ಪುಲಿಕೇಶಿ(೧೯೬೭)

ಉಲ್ಲೇಖಗಳು

ಚಲನಚಿತ್ರ ನಟರು
ಅಮಿತ್ ಪಂಗಲ್

ಅಮಿತ್ ಪಂಗಲ್ ಒಬ್ಬ ಭಾರತೀಯ ಬಾಕ್ಸರ್. ಇವರು ೨೦೧೮ರ ಏಷ್ಯನ್ ಕ್ರೀಡಾಕೂಟದಲ್ಲಿ ಬಂಗಾರದ ಪದಕ ಮತ್ತು ೨೦೧೭ರ ಏಷ್ಯನ್ ಹವ್ಯಾಸಿ ಬಾಕ್ಸಿಂಗ್ ಚಾಂಪಿಯನ್ ಶಿಪ್ಸ್ ನಲ್ಲಿ ಲೈಟ್ ಫ಼್ಲೈವೈಟ್ ವಿಭಾಗದಲ್ಲಿ ಕಂಚಿನ ಪದಕ ಗೆದ್ದಿದ್ದಾರೆ.

ಬಾಲ್ಯ ಮತ್ತು ವೈಯಕ್ತಿಕ ಜೀವನ 
ಅಮಿತ್ ಪಂಗಲ್ ಹುಟ್ಟಿದ್ದು ೧೯೯೫ರ ಅಕ್ಟೋಬರ್ ೧೬ರಂದು. ಇವರು ಜನಿಸಿದ್ದು ಹರ್ಯಾಣದ 
ರೋಹ್ಟಕ್ ಜಿಲ್ಲೆಯ ಮಾಯ್ನಾ ಎಂಬ ಹಳ್ಳಿಯಲ್ಲಿ. ಅವರ ತಂದೆ ವಿಜೇಂದರ್ ಸಿಂಗ್ ಆ ಹಳ್ಳಿಯಲ್ಲಿ ರೈತರಾಗಿದ್ದರು. ಅಮಿತ್ ರವರ ಅಣ್ಣ ಅಜಯ್ ಭಾರತೀಯ ಸೈನ್ಯದಲ್ಲಿ ಕೆಲಸ ಮಾಡುತ್ತಿದ್ದರು. ೨೦೦೯ರಲ್ಲಿ ಅಮಿತ್ ಪಂಗಲ್ ಬಾಕ್ಸಿಂಗ್ ಸೇರಿಕೊಳ್ಳಲು ಅವರ ಅಣ್ಣನೇ ಸ್ಪೂರ್ತಿಯಾಗಿ ನಿಂತಿದ್ದರು. ಮಾರ್ಚ್ ೨೦೧೮ರಿಂದ ಅಮಿತ್ ಭಾರತೀಯ ಸೈನ್ಯದಲ್ಲಿ ಜೂನಿಯರ್ ನಿಯೋಜಿತ ಅಧಿಕಾರಿಯಾಗಿ (ಜೂನಿಯರ್ ಕಮಿಶನ್ಡ್ ಆಫ಼ೀಸರ್) ಕೆಲಸ ನಿರ್ವಹಿಸುತ್ತಿದ್ದಾರೆ.

ಸಾಧನೆ 
ಅಮಿತ್ ಪಂಗಲ್ ಅವರು ೨೦೧೭ರ ರಾಷ್ಟ್ರೀಯ ಚಾಂಪಿಯನ್ ಶಿಪ್ಸ್ ನಲ್ಲಿ ಚೊಚ್ಚಲ ಪ್ರದರ್ಶನ ನೀಡಿದ್ದಲ್ಲದೆ ಬಂಗಾರದ ಪದಕವನ್ನೂ ಗೆದ್ದಿದ್ದರು. ೨೦೧೭ರ ಮೇ ತಿಂಗಳಲ್ಲಿ ತಾಶ್ಕೆಂಟ್ ನಲ್ಲಿ ನಡೆದ ಏಷ್ಯನ್ ಹವ್ಯಾಸಿ ಬಾಕ್ಸಿಂಗ್ ಚಾಂಪಿಯನ್ ಶಿಪ್ಸ್ ಲೈಟ್ ಫ಼್ಲೈ ವೈಟ್ ವಿಭಾಗದಲ್ಲಿ ಕಂಚಿನ ಪದಕ ಗೆದ್ದಿದ್ದಲ್ಲದೆ, ೨೦೧೭ರ ಎಐಬಿಎ ವಿಶ್ವ ಬಾಕ್ಸಿಂಗ್ ಚಾಂಪಿಯನ್ ಶಿಪ್ಸ್ ಗೆ ಆಯ್ಕೆಯಾಗಿದ್ದರು. ಇಲ್ಲಿ ಕ್ವಾರ್ಟರ್ ಫ಼ೈನಲ್ ಹಂತದಲ್ಲಿ ಒಲಿಂಪಿಕ್ ನಲ್ಲಿ ಚಿನ್ನದ ಪದಕ ಪಡೆದ ಉಜ್ಬೇಕಿಸ್ತಾನದ ಹಸನ್ಬಾಯ್ ದುಸ್ಮತೋವ್ ರಿಂದ ಸೋಲಿಸಲ್ಪಟ್ಟರು.
೨೦೧೮ರ ಫ಼ೆಬ್ರುವರಿಯಲ್ಲಿ ಸೋಫ಼ಿಯಾದಲ್ಲಿ ನಡೆದ ಸ್ಟ್ರಾಂಜಾ ಕಪ್ ನಲ್ಲಿ ಚಿನ್ನದ ಪದಕ ಗೆದ್ದಿದ್ದಾರೆ. ೨೦೧೮ರ ಕಾಮನ್ ವೆಲ್ತ್ ಕ್ರೀಡಾಕೂಟದಲ್ಲಿ ಲೈಟ್ ಫ಼್ಲೈವೈಟ್ ವಿಭಾಗದಲ್ಲಿ ಬೆಳ್ಳಿಯ ಪದಕವನ್ನು ತಮ್ಮದಾಗಿಸಿಕೊಂಡಿದ್ದಾರೆ. ೨೦೧೮ರ ಸೆಪ್ಟೆಂಬರ್ ನಲ್ಲಿ ನಡೆದ ಏಷ್ಯನ್ ಕ್ರೀಡಾಕೂಟದಲ್ಲಿ ಹಸನ್ಬಾಯ್ ದುಸ್ಮತೋವ್ ರನ್ನು ಮಣಿಸಿ ಸ್ವರ್ಣ ಪದಕವನ್ನು ಗೆದ್ದಿದ್ದಾರೆ ಅಮಿತ್ ಪಂಗಲ್.

ಉಲ್ಲೇಖಗಳು 

ಕ್ರೀಡಾಪಟುಗಳು
ಮಗು

ಜೀವವಿಜ್ಞಾನ ರೀತ್ಯಾ, ಮಗುವು ಜನನ ಮತ್ತು ಪ್ರೌಢಾವಸ್ಥೆಯ ಹಂತಗಳ ನಡುವಿನ ಮಾನವ ಜೀವಿ. ಮಗುವಿನ ಕಾನೂನಾತ್ಮಕ ವ್ಯಾಖ್ಯಾನವು ಅಪ್ರಾಪ್ತವಯಸ್ಕನನ್ನು ನಿರ್ದೇಶಿಸುತ್ತದೆ, ಇನ್ನೊಂದು ರೀತಿ ಹೇಳಬೇಕೆಂದರೆ ಪ್ರಾಪ್ತ ವಯಸ್ಸಿಗಿಂತ ಚಿಕ್ಕವನಿರುವ ವ್ಯಕ್ತಿ. ಅನೇಕ ಸಾಮಾಜಿಕ ಸಮಸ್ಯೆಗಳು ಮಕ್ಕಳನ್ನು ಬಾಧಿಸುತ್ತವೆ, ಉದಾಹರಣೆಗೆ ಬಾಲ್ಯದ ಶಿಕ್ಷಣ, ಪೀಡನೆ, ಬಾಲ್ಯದ ಬಡತನ, ಅಪಸಾಮಾನ್ಯ ಕುಟುಂಬಗಳು, ಬಾಲಕಾರ್ಮಿಕತೆ, ಹಸಿವು, ಮತ್ತು ಬಾಲ್ಯ ನಿರಾಶ್ರಿತತೆ. ಮಕ್ಕಳನ್ನು ತಂದೆತಾಯಿಗಳು, ಸಾಕು ತಂದೆತಾಯಿಗಳು, ಪೋಷಕರು ಬೆಳೆಸಬಹುದು ಅಥವಾ ದಿವಾಪಾಲನಾ ಕೇಂದ್ರದಲ್ಲಿ ಭಾಗಶಃ ಬೆಳೆಸಬಹುದು.

ಸಾಮಾನ್ಯವಾಗಿ ವಯಸ್ಕರಿಗಿಂತ ಮಕ್ಕಳು ಕಡಿಮೆ ಹಕ್ಕುಗಳನ್ನು ಹೊಂದಿರುತ್ತಾರೆ ಮತ್ತು ಅವರನ್ನು ಗಂಭೀರ ತೀರ್ಮಾನಗಳನ್ನು ಮಾಡುವಲ್ಲಿ ಅಸಮರ್ಥರೆಂದು ವರ್ಗೀಕರಿಸಲಾಗುತ್ತದೆ. ಕಾನೂನಾತ್ಮಕವಾಗಿ ಮಕ್ಕಳು ಯಾವಾಗಲೂ ಒಬ್ಬ ಜವಾಬ್ದಾರಿಯುತ ವಯಸ್ಕ ಅಥವಾ ಮಕ್ಕಳ ಸುಪರ್ದಿಯ ಆರೈಕೆಯಲ್ಲಿ ಇರಬೇಕು, ಅವರುಗಳ ತಂದೆತಾಯಿಯರು ವಿಚ್ಛೇದನ ಪಡೆದರೂ ಅಥವಾ ಪಡೆದಿದ್ದರೂ. ವಯಸ್ಕತೆಯಿಂದ ಭಿನ್ನವಾಗಿರುವ ಸ್ಥಿತಿಯಾಗಿ ಬಾಲ್ಯವನ್ನು ಗುರುತಿಸುವುದು ೧೬ನೇ ಮತ್ತು ೧೭ನೇ ಶತಮಾನಗಳಲ್ಲಿ ಉದಯಿಸಲು ಪ್ರಾರಂಭವಾಯಿತು. ಸಮಾಜವು ಮಗುವಿನೊಂದಿಗೆ ಕಿರು ವಯಸ್ಕನಾಗಿ ಅಲ್ಲದೇ ವಯಸ್ಕರ ರಕ್ಷಣೆ, ಪ್ರೀತಿ ಮತ್ತು ಪಾಲನೆಯ ಅಗತ್ಯವಿರುವ ಕಡಿಮೆ ಪರಿಪಕ್ವತಾ ಮಟ್ಟದ ವ್ಯಕ್ತಿಯೆಂದು ಸಂಬಂಧ ಕಲ್ಪಿಸಲು ಆರಂಭಿಸಿತು. ಈ ಬದಲಾವಣೆಯನ್ನು ವರ್ಣಚಿತ್ರಗಳಲ್ಲಿ ಪತ್ತೆಹಚ್ಚಬಹುದು: ಮಧ್ಯಯುಗದಲ್ಲಿ, ಕಲೆಯಲ್ಲಿ ಮಕ್ಕಳನ್ನು ಯಾವುದೇ ಮಗುವಿನಂಥ ಗುಣಲಕ್ಷಣಗಳಿಲ್ಲದ ಕಿರು ವಯಸ್ಕರಾಗಿ ಬಿಂಬಿಸಲಾಗಿತ್ತು. ೧೬ನೇ ಶತಮಾನದಲ್ಲಿ, ಮಕ್ಕಳ ಚಿತ್ರಗಳು ವಿಶಿಷ್ಟ ಮಗುವಿನಂಥ ನೋಟವನ್ನು ಪಡೆಯಲು ಪ್ರಾರಂಭವಾಯಿತು. ೧೭ನೇ ಶತಮಾನದ ಕೊನೆಯಿಂದ ಮುಂದಕ್ಕೆ, ಆಟಿಕೆಗಳೊಂದಿಗೆ ಆಡುತ್ತಿರುವಂತೆ ಮಕ್ಕಳನ್ನು ತೋರಿಸಲಾಯಿತು ಮತ್ತು ನಂತರ ಈ ಸಮಯದಲ್ಲಿ ಮಕ್ಕಳ ಸಾಹಿತ್ಯವು ಬೆಳೆಯಲು ಆರಂಭವಾಯಿತು.

ಪ್ರತಿಯೊಂದು ಮಗುವು ಸಾಮಾಜಿಕ ಬೆಳವಣಿಗೆಯ ಅನೇಕ ಹಂತಗಳ ಮೂಲಕ ಸಾಗುತ್ತದೆ. ಒಂದು ಶಿಶು ಅಥವಾ ಬಹಳ ಚಿಕ್ಕ ಮಗುವು ಒಂಟಿಯಾಗಿ ಖುಶಿಯಿಂದ ಆಡುತ್ತದೆ. ಆ ಪರಿಸ್ಥಿತಿಯಲ್ಲಿ ಮತ್ತೊಂದು ಮಗುವು ಬಂದರೆ, ಆ ಮಗುವನ್ನು ಇತರ ಮಗುವು ದೈಹಿಕವಾಗಿ ದಾಳಿ ಮಾಡಬಹುದು ಅಥವಾ ದಾರಿಯಿಂದ ಹೊರಗೆ ಸರಿಸಬಹುದು. ನಂತರ, ಮಗುವು ಮತ್ತೊಂದು ಮಗುವಿನ ಜೊತೆ ಆಡಬಹುದು, ಮತ್ತು ಕ್ರಮೇಣವಾಗಿ ಹಂಚಿಕೊಳ್ಳುವುದು ಮತ್ತು ಸರದಿಗಾಗಿ ಕಾಯುವುದನ್ನು ಕಲಿಯಬಹುದು. ಅಂತಿಮವಾಗಿ, ಗುಂಪು ದೊಡ್ಡದಾಗುತ್ತದೆ, ಮತ್ತು ಮೂರು ಅಥವಾ ನಾಲ್ಕು ಮಕ್ಕಳು ಇರಬಹುದು. ಒಂದು ಮಗುವು ಶಿಶುವಿಹಾರವನ್ನು ಪ್ರವೇಶಿಸುವ ವೇಳೆಗೆ, ಅದು ಸಾಮಾನ್ಯವಾಗಿ ಗುಂಪುಗಳಲ್ಲಿ ಸೇರಿಕೊಂಡು ಗುಂಪು ಅನುಭವಗಳನ್ನು ಆನಂದಿಸಬಲ್ಲದು.
ಮಗುವಿನ ಬೆಳವಣಿಗೆಯಲ್ಲಿ ಮಗುವಿನ ಸಾಮಾಜಿಕ ಆರ್ಥಿಕ ಮತ್ತು ಸಾಂಸ್ಕೃತಿಕ ಪರಿಸರ ಪ್ರಮುಖ ಪಾತ್ರ ವಹಿಸುತ್ತವೆ.ಮಗುವಿನ ಎಲ್ಲಾ ತರಹ ಬೆಳವಣಿಗೆಗಳಲ್ಲಿ ಪೋಷಕರ ಪಾತ್ರ ಪ್ರಮುಖವಾಗುತ್ತದೆ.ಪೋಷಕರು ಮಗುವಿನ ನಡವಳಿಕೆಗಳನ್ನು ಬದಲಾಯಿಸಲು ಬಯಸಿ ಮಗುವನ್ನು ದಂಡಿಸುವ ಮೊದಲು ತಮ್ಮ ನಡೆ ನುಡಿಗಳನ್ನು ಮಗುವಿಗೆ ಮಾದರಿಯಾಗುವಂತೆ ಬದಲಾಯಿಸಿಕೊಂಡರೆ ಮಾತ್ರವೇ ಮಗುವನ್ನು ದಂಡಿಸುವ ಪ್ರಮೇಯವೆ ಬರದು.

ಹೊರ ಸಂಪರ್ಕ
ದೃಷ್ಠಿ:ಕಂದನಿಗೆ ದೃಷ್ಟಿ ಬೊಟ್ಟು

ಉಲ್ಲೇಖಗಳು

ಮಾನವ ಜೀವನದ ಹಂತಗಳು
ಕಲೆ (ವಿವರ್ಣನ)

ಕಲೆ ಎಂದರೆ ಅದು ಯಾವ ಮೇಲ್ಮೈ, ವಸ್ತು, ಅಥವಾ ಸಾಧನದ ಮೇಲೆ ಕಾಣಿಸಿಕೊಳ್ಳುತ್ತದೆಯೋ ಅದರಿಂದ ಸ್ಪಷ್ಟವಾಗಿ ವ್ಯತ್ಯಾಸ ಮಾಡಬಹುದಾದ ವಿವರ್ಣನ. ಕಲೆಗಳು ಎರಡು ಹೋಲಿಕೆಯಿಲ್ಲದ ವಸ್ತುಗಳ ಪರಸ್ಪರ ರಾಸಯನಿಕ ಅಥವಾ ಭೌತಿಕ ಕ್ರಿಯೆಗಳಿಂದ ಉಂಟಾಗುತ್ತವೆ. ಬಣ್ಣ ಗುರುತಿಸುವಿಕೆಯನ್ನು ಜೀವರಾಸಾಯನಿಕ ಸಂಶೋಧನೆ, ಲೋಹದ ಬಣ್ಣವೂರಿಸುವಿಕೆ, ಮತ್ತು ಕಲೆಗೆ (ಉದಾ. ದಾರುವಿನ ಬಣ್ಣವೂರಿಸುವಿಕೆ, ವರ್ಣರಂಜಿತ ಗಾಜು) ಬಳಸಲಾಗುತ್ತದೆ. ಕಲೆಗಳು ಉದ್ದೇಶಪೂರ್ವಕವಾಗಿರಬಹುದು (ಉದಾಹರಣೆಗೆ ದಾರುವಿನ ಕಲೆಗಳು ಅಥವಾ ವರ್ಣ), ಸೂಚಕ ಕಲೆಗಳು (ಉದಾಹರಣೆಗೆ ಆಹಾರ ಬಣ್ಣಗಾರಿಕೆ ಅಥವಾ ಸೂಕ್ಷ್ಮದರ್ಶಕದ ಕೆಳಗೆ ಬ್ಯಾಕ್ಟೀರಿಯಾವನ್ನು ಕಾಣಿಸುವಂತೆ ಮಾಡಲು ವಸ್ತುವನ್ನು ಸೇರಿಸುವುದು), ಪ್ರಾಕೃತಿಕ ಕಲೆಗಳು (ಉದಾಹರಣೆಗೆ ಕಬ್ಬಿಣದ ತುಕ್ಕು ಅಥವಾ ಕಂಚಿನ ಮೇಲಿನ ಕಿಲುಬು), ಮತ್ತು ಆಕಸ್ಮಿಕ ಕಲೆಗಳು (ಉದಾಹರಣೆಗೆ ಅಂಗಿಯ ಮೇಲಿನ ಕೆಚಪ್‍ನ ಕಲೆ). ವಿಭಿನ್ನ ಪ್ರಕಾರಗಳ ವಸ್ತುಗಳ ಮೇಲೆ ವಿವಿಧ ವಸ್ತುಗಳಿಂದ ಬಣ್ಣದ ಗುರುತನ್ನು ಮಾಡಬಹುದು, ಮತ್ತು ಕಲೆ ಪ್ರತಿರೋಧವು ಆಧುನಿಕ ಉಡುಪು ತಯಾರಿಕೆಯಲ್ಲಿ ಒಂದು ಪ್ರಮುಖ ಗುಣಲಕ್ಷಣವಾಗಿದೆ.

ಮೇಲ್ಮೈ ಕಲೆಗಳು ಕಲೆ ರಚಿಸುವಿಕೆಯ ಪ್ರಾಥಮಿಕ ವಿಧಾನವಾಗಿವೆ. ಇದರಲ್ಲಿ ಕಲೆ ವಸ್ತುವನ್ನು ಮೇಲ್ಮೈ ಅಥವಾ ವಸ್ತುವಿನ ಮೇಲೆ ಸುರಿಯಲಾಗುತ್ತದೆ ಮತ್ತು ಅದು ಎಳೆಗಳಲ್ಲಿ, ರಂಧ್ರಗಳಲ್ಲಿ, ಕಚ್ಚುಗಳಲ್ಲಿ, ಅಥವಾ ಮೇಲ್ಮೈ ಮೇಲಿನ ಇತರ ಲೋಮನಾಳಾಕರ್ಷಣ ರಚನೆಗಳಲ್ಲಿ ಸಿಕ್ಕಿಬೀಳುತ್ತದೆ. ಸಿಕ್ಕಿಬಿದ್ದ ವಸ್ತುವು ಅಡಿಯಲ್ಲಿರುವ ವಸ್ತುವನ್ನು ಲೇಪಿಸುತ್ತದೆ, ಮತ್ತು ಕಲೆಯು ಅದರ ಸ್ವಂತ ಬಣ್ಣದ ಪ್ರಕಾರ ಬೆಳಕನ್ನು ಹಿಂದಕ್ಕೆ ಪ್ರತಿಫಲಿಸುತ್ತದೆ. ಬಣ್ಣ ಲೇಪಿಸುವುದು, ಚೆಲ್ಲಿದ ಆಹಾರ, ಮತ್ತು ದಾರುವಿನ ಕಲೆಗಳು ಈ ಸ್ವರೂಪದ್ದಾಗಿವೆ.

ಕಲೆಯ ಎರಡನೆಯ ವಿಧಾನವು ವಸ್ತು ಮತ್ತು ಕಲೆ ವಸ್ತುವಿನ ನಡುವಿನ ರಾಸಾಯನಿಕ ಅಥವಾ ಆಣ್ವಿಕ ಕ್ರಿಯೆಯನ್ನು ಒಳಗೊಳ್ಳುತ್ತದೆ. ಅನೇಕ ಪ್ರಕಾರಗಳ ನೈಸರ್ಗಿಕ ಕಲೆಗಳು ಈ ವರ್ಗದಲ್ಲಿ ಬರುತ್ತವೆ. ಅಂತಿಮವಾಗಿ, ವಸ್ತು ಮತ್ತು ಕಲೆ ವಸ್ತು ನಡುವೆ ಆಣ್ವಿಕ ಆಕರ್ಷಣೆ ಕೂಡ ಆಗಬಹುದು. ಇದು ಕೋವೇಲನ್ಸಿ ಬಂಧದಲ್ಲಿ ಹಿಡಿಯಲ್ಪಟ್ಟು ಹಿಡಿಯಲ್ಪಟ್ಟ ವಸ್ತುವಿನ ಬಣ್ಣವನ್ನು ತೋರಿಸುವುದನ್ನು ಒಳಗೊಳ್ಳುತ್ತದೆ.

ಅನೇಕ ಸಂದರ್ಭಗಳಲ್ಲಿ, ಕಲೆಗಳು ಶಾಖದಿಂದ ಪ್ರಭಾವಿತವಾಗುತ್ತವೆ ಮತ್ತು ಅಡಿಯಲ್ಲಿನ ವಸ್ತುವಿನೊಂದಿಗೆ ಬಂಧವನ್ನು ರಚಿಸುವಷ್ಟು ಪ್ರತಿಕ್ರಿಯಾತ್ಮಕವಾಗಬಹುದು. ಇಸ್ತ್ರಿ ಮಾಡುವುದು ಅಥವಾ ಅಜಲಧಾವನದಂತಹ ಅತಿಹೆಚ್ಚು ಶಾಖವು ತೆಗೆಯಬಲ್ಲ ಕಲೆಯ ಮೇಲೆ ರಾಸಾಯನಿಕ ಕ್ರಿಯೆಯನ್ನು ಉಂಟುಮಾಡಬಹುದು, ಮತ್ತು ಇದರಿಂದ ಅದನ್ನು ತೆಗೆಯಲು ಅಸಾಧ್ಯವಾದ ರಾಸಾಯನಿಕ ಸಂಯುಕ್ತವಾಗಿ ಪರಿವರ್ತಿಸುತ್ತದೆ.

ಉಲ್ಲೇಖಗಳು

ಜೈವಿಕ ತಂತ್ರಗಳು
ಮೊಹಮ್ಮದ್ ಸಿರಾಜ್

ಮೊಹಮ್ಮದ್ ಸಿರಾಜ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ. ಇವರು ಬಲಗೈ ಇವರು ಬಲಗೈ ವೇಗದ ಬೌಲರ್. ರಣಜಿ ಟ್ರೋಫೀ‌‌ಯಲ್ಲಿ ಹೈದೆರಾಬಾದ್‍ ತಂಡಕ್ಕೆ ಆಡುತ್ತಾರೆ.  ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ರಾಯಲ್ ಚಾಲೆಂಜರ್ಸ್ ಬೆಂಗಳೂರು ತಂಡದ ಪರ ಆಡುತ್ತಾರೆ.

ಆರಂಭಿಕ ಜೀವನ 

ಮೊಹಮ್ಮದ್ ಸಿರಾಜ್‍ ಮಾರ್ಚ್ ೧೩, ೧೯೯೪ ರಂದು ಹೈದರಾಬಾದ್‌, ತೆಲಂಗಾಣ ನಗರದಲ್ಲಿ ಜನಿಸಿದರು. ೨೦೧೬-೧೭ರ ರಣಜಿ ಟ್ರೋಫೀ ಸಾಲಿನಲ್ಲಿ ಸರಾಸರಿ ೧೮.೨೯ರೊಂದಿಗೆ ಹೈದೆರಾಬಾದ್‍ ತಂಡದ ಅತೀ ಹೆಚ್ಚು ವಿಕೆಟ್ (೪೧) ಪಡೆದ ಬೌಲರ್ ಎಂಬ ಹೆಗ್ಗಳಿಕೆಗೆ ಪಾತ್ರರಾದರು. ೨೦೧೭-೧೮ ವಿಜಯಿ ಹಜಾರೆ ಟ್ರೋಫೀಯಲ್ಲಿ ಅತೀ ಹೆಚ್ಚು ವಿಕೆಟ್ (೨೩ ವಿಕೆಟ್) ಪಡೆದ ಬೌಲರ್ ಆಗಿ ಹೊರಹೊಮ್ಮಿದರು.

ವೃತ್ತಿ ಜೀವನ

ಐಪಿಎಲ್ ಕ್ರಿಕೆಟ್ 
ಬೆಂಗಳೂರಿನಲ್ಲಿ ಐಪಿಎಲ್ 10ನೇ ಆವೃತ್ತಿಗಾಗಿ ನಡೆದ ಹರಾಜು ಪ್ರಕ್ರಿಯೆಯಲ್ಲಿ ಸಿರಾಜ್ ಅವರ ಮೂಲ ಬೆಲೆ 20 ಲಕ್ಷ ರೂ ನಿಂದ ೨.೬ ಕೋಟಿ ರೂಪಾಯಿಗ‍ಳಿಗೆ ಸನ್ ರೈಸರ್ಸ್ ಹೈಡೆರಾಬಾದ್ ತಂಡಕ್ಕೆ ಸೇರಿಕೊಂಡರು.
ಏಪ್ರಿಲ್ ೧೯, ೨೦೧೩ರಂದು ಹೈದೆರಾಬಾದ್‌‌ನಲ್ಲಿ ನಡೆದ ೨೧ನೇ ಐಪಿಎಲ್ ಕ್ರಿಕೆಟ್ ಪಂದ್ಯದಲ್ಲಿ ಡೆಲ್ಲಿ ಡೇರ್ ಡೆವಿಲ್ಸ್ ವಿರುದ್ಧ ನಡೆದ ಪಂದ್ಯದಲ್ಲಿ ಸನ್ ರೈಸರ್ಸ್ ಹೈಡೆರಾಬಾದ್ ತಂಡದಿಂದ ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ಪಾದಾರ್ಪಣೆ ಮಾಡಿದರು.ಈ ಪಂದ್ಯದಲ್ಲಿ ಆರಂಭಿಕ ಇಬ್ಬರೂ ಬ್ಯಾಟ್ಸಮನ್‌ಗಳ ವಿಕೆಟ್ ಪಡೆದರು.

ಅಂತರರಾಷ್ಟ್ರೀಯ ಕ್ರಿಕೆಟ್ 

ನವಂಬರ್ ೦೪, ೨೦೧೭ರಲ್ಲಿ  ಗುಜರಾತ್‌ನ ರಾಜ್‌‍ಕೊಟ್‍ನಲ್ಲಿ ನ್ಯೂಜಿಲ್ಯಾಂಡ್ ವಿರುದ್ಧ ನಡೆದ ಎರಡನೇ ಟಿ-೨೦ ಪಂದ್ಯದ ಮೂಲಕ ಸಿರಾಜ್ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ತಮ್ಮ ಮೊದಲ ಅಂತರರಾಷ್ಟ್ರೀಯ ಕ್ರಿಕೆಟ್ ಪಂದ್ಯದಲ್ಲಿ ನ್ಯೂಜಿಲ್ಯಾಂಡ್‌ನ ಕ್ಯಾಪ್ಟನ್‌ ವಿಲಿಯಂಸನ್‍ರ ವಿಕೆಟ್ ಪಡೆದರು.

ಪಂದ್ಯಗಳು 

ಟಿ-೨೦ ಕ್ರಿಕೆಟ್ : ೩ ಪಂದ್ಯಗಳು
ಐಪಿಎಲ್ ಕ್ರಿಕೆಟ್ : ೧೭ ಪಂದ್ಯಗಳು

ವಿಕೆಟ್ ಗಳು 

ಟಿ-೨೦ ಪಂದ್ಯಗಳಲ್ಲಿ  : ೦೩ 
ಐಪಿಎಲ್ ಪಂದ್ಯಗಳಲ್ಲಿ  : ೨೧

ಉಲ್ಲೇಖಗಳು 

ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಆಳ್ವಾಸ್ ವಿಕಿಪೀಡಿಯಾ ಆಸೋಸಿಯೇಶನ್
ಕರು

ಕರು ಎಂದರೆ ಪಳಗಿಸಲಾದ ದನಗಳ ಮರಿ. ವಯಸ್ಕ ದನಗಳಾಗಲು ಕರುಗಳನ್ನು ಪಾಲಿಸಲಾಗುತ್ತದೆ/ಬೆಳೆಸಲಾಗುತ್ತದೆ, ಅಥವಾ ಅವುಗಳ ಮಾಂಸಕ್ಕಾಗಿ ಮತ್ತು ಅವುಗಳ ಚರ್ಮಕ್ಕಾಗಿ ಅವನ್ನು ವಧಿಸಲಾಗುತ್ತದೆ. ಕರುಗಳನ್ನು ಸಹಜ ರೀತಿಯಿಂದ ಉತ್ಪತ್ತಿಮಾಡಬಹುದು ಅಥವಾ ಕೃತಕ ಗರ್ಭಧಾರಣೆ ಅಥವಾ ಭ್ರೂಣ ವರ್ಗಾವಣೆಯನ್ನು ಬಳಸಿ ಕೃತಕ ಸಂತಾನೋತ್ಪತ್ತಿಯಿಂದ ಉತ್ಪತ್ತಿಮಾಡಬಹುದು. ಕರುಗಳು ಒಂಬತ್ತು ತಿಂಗಳ ಗರ್ಭಾವಸ್ಥೆಯ ನಂತರ ಹುಟ್ಟುತ್ತವೆ. ಜನನದ ಕೆಲವು ನಿಮಿಷಗಳೊಳಗೆ ಕರುಗಳು ಸಾಮಾನ್ಯವಾಗಿ ಎದ್ದುನಿಲ್ಲುತ್ತವೆ, ಮತ್ತು ಒಂದು ಗಂಟೆಯೊಳಗೆ ಮೊಲೆಯುಣ್ಣುತ್ತವೆ. ಆದರೆ, ಮೊದಲ ಕೆಲವು ದಿನಗಳವರೆಗೆ ಅವು ಸುಲಭವಾಗಿ ಹಿಂಡಿನ ಉಳಿದವುಗಳ ಜೊತೆಗೆ ಹೆಜ್ಜೆ ಜೋಡಿಸಲಾರವು, ಹಾಗಾಗಿ ಕರುಗಳನ್ನು ಹಲವುವೇಳೆ ತಾಯಿಹಸುವು ಅಡಗಿಸಿ ಇಡುತ್ತದೆ ಮತ್ತು ದಿನದಲ್ಲಿ ಹಲವು ಬಾರಿ ಮೊಲೆಯೂಡಿಸಲು ಭೇಟಿ ನೀಡುತ್ತದೆ. ಒಂದು ವಾರ ಆಗುವಷ್ಟರಲ್ಲಿ ಕರುವು ತಾಯಿಯನ್ನು ಎಲ್ಲ ಸಮಯದಲ್ಲೂ ಹಿಂಬಾಲಿಸುವಷ್ಟು ಸಮರ್ಥವಾಗಿರುತ್ತದೆ.

ಕೆಲವು ಕರುಗಳಿಗೆ ಜನನದ ಸ್ವಲ್ಪ ಸಮಯದಲ್ಲಿ ಕಿವಿಗೆ ಹೆಸರು ಪಟ್ಟಿಯನ್ನು ಕಟ್ಟಲಾಗುತ್ತದೆ, ವಿಶೇಷವಾಗಿ ಪಶುಸಂವರ್ಧನ ಕೇಂದ್ರದ ದನಗಳಿದ್ದರೆ. ಅವುಗಳ ತಾಯಿಯರನ್ನು ಸರಿಯಾಗಿ ಗುರುತಿಸಲು ಅಥವಾ ಹೆಸರು ಪಟ್ಟಿ ಗುರುತಿಸುವಿಕೆಯು ಕಾನೂನಾತ್ಮಕ ಅಗತ್ಯವಾಗಿರುವ ಪ್ರದೇಶಗಳಲ್ಲಿ (ಉದಾಹರಣೆಗೆ ಐರೋಪ್ಯ ಒಕ್ಕೂಟ) ಇದನ್ನು ಮಾಡಲಾಗುತ್ತದೆ. ಅದು ತನ್ನ ಗರಿಷ್ಠ ಸಾಮರ್ಥ್ಯವನ್ನು ಮುಟ್ಟಬೇಕಾದರೆ ಕರುವಿಗೆ ಕನಿಷ್ಠಪಕ್ಷ ಎಂಟು ತಿಂಗಳು ಆಗುವವರೆಗೆ ಬಹಳ ಅತ್ಯುತ್ತಮವಾದದ್ದು ಎಲ್ಲವೂ ಸಿಗಬೇಕು. ಸಾಮಾನ್ಯವಾಗಿ ಕರುಗಳಿಗೆ ಸುಮಾರು ಎರಡು ತಿಂಗಳಾದಾಗ, ಅವುಗಳಿಗೆ ಮುದ್ರೆ ಹಾಕಲಾಗುತ್ತದೆ, ಕಿವಿ ಗುರುತಿಸಲಾಗುತ್ತದೆ, ಬೀಜ ಒಡೆಯಲಾಗುತ್ತದೆ ಮತ್ತು ಲಸಿಕೆ ಹಾಕಲಾಗುತ್ತದೆ.

ಕರುಗಳನ್ನು ಪೋಷಿಸುವ ಏಕ ಮೊಲೆಯುಣಿಸುವ ಪದ್ಧತಿಯು ನೈಸರ್ಗಿಕವಾಗಿ ಕಾಡು ದನಗಳಲ್ಲಿ ಆಗುವುದನ್ನು ಹೋಲುತ್ತದೆ. ಅಂದರೆ ಅದಕ್ಕೆ ಸುಮಾರು ಒಂಬತ್ತು ತಿಂಗಳಿಗೆ ಮೊಲೆ ಹಾಲು ಕುಡಿಸುವುದನ್ನು ನಿಲ್ಲಿಸುವವರೆಗೆ ಪ್ರತಿ ಕರುವಿಗೆ ಅದರ ಸ್ವಂತ ತಾಯಿಯು ಮೊಲೆಯುಣಿಸುತ್ತದೆ. ವಿಶ್ವದಾದ್ಯಂತ ಮಾಂಸಕ್ಕಾಗಿ ದನಗಳನ್ನು ಬೆಳೆಸುವುದಕ್ಕಾಗಿ ಸಾಮಾನ್ಯವಾಗಿ ಈ ಪದ್ದತಿಯನ್ನು ಬಳಸಲಾಗುತ್ತದೆ. ಕಳಪೆ ಮೇವು ವ್ಯವಸ್ಥೆ ಇರುವಲ್ಲಿ ಇಡಲಾದ ಹಸುಗಳು (ಕೌಟುಂಬಿಕ ಕೃಷಿಯಲ್ಲಿ ಇದು ಸಾಮಾನ್ಯವಾಗಿರುತ್ತದೆ) ಸೀಮಿತ ಪ್ರಮಾಣದ ಹಾಲನ್ನು ಉತ್ಪಾದಿಸುತ್ತವೆ. ಅಂತಹ ತಾಯಿಯೊಂದಿಗೆ ಎಲ್ಲ ಸಮಯದಲ್ಲೂ ಬಿಡಲಾದ ಕರುವು ಸುಲಭವಾಗಿ ಎಲ್ಲ ಹಾಲನ್ನೂ ಕುಡಿದುಬಿಡಬಹುದು, ಮತ್ತು ಮಾನವ ಸೇವನೆಗಾಗಿ ಸ್ವಲ್ಪವೂ ಹಾಲು ಉಳಿಯುವುದಿಲ್ಲ.

ಉಲ್ಲೇಖಗಳು

ಪಳಗಿಸಿದ ಪ್ರಾಣಿಗಳು
ಪೂಜಾ ಸ್ಥಳಗಳ ಸಂಖ್ಯೆ ಆಧಾರದ ಮೇಲೆ ಭಾರತೀಯ ರಾಜ್ಯಗಳ ಪಟ್ಟಿ

೨೦೦೧ ರ ಜನಗಣತಿಯ ವರದಿ ಪ್ರಕಾರ, ಪೂಜಾ ಸ್ಥಳಗಳ ಸಂಖ್ಯೆಯ ಆಧಾರದ ಮೇಲೆ ಭರತಿಯ ರಾಜ್ಯಗಳು  ಮತ್ತು ಕೇಂದ್ರಾಡಳಿತ ಪ್ರಾದೇಶಿಗಳ ಪಟ್ಟಿ ಇದು.

ಉಲ್ಲೇಖಗಳು
ಕಂದು (ಬಣ್ಣ)

ಕಂದು ಒಂದು ಮಿಶ್ರ ವರ್ಣವಾಗಿದೆ. ಮುದ್ರಣ ಮತ್ತು ಚಿತ್ರಕಲೆಯಲ್ಲಿ ಬಳಸಲಾದ ಸಿಎಮ್‍ವೈಕೆ ಬಣ್ಣ ಮಾದರಿಯಲ್ಲಿ, ಕೆಂಪು, ಕಪ್ಪು, ಮತ್ತು ಹಳದಿಯನ್ನು ಸೇರಿಸಿ ಅಥವಾ ಕೆಂಪು, ಹಳದಿ, ಮತ್ತು ನೀಲಿಯನ್ನು ಸೇರಿಸಿ ಕಂದು ಬಣ್ಣವನ್ನು ಸೃಷ್ಟಿಸಲಾಗುತ್ತದೆ. ಟಿವಿ ಪರದೆಗಳು ಮತ್ತು ಕಂಪ್ಯೂಟರ್ ಪ್ರದರ್ಶಕ ಘಟಕಗಳ ಮೇಲೆ ಬಣ್ಣಗಳನ್ನು ಪ್ರಕ್ಷೇಪಿಸಲು ಬಳಸಲಾದ ಆರ್‌ಜಿಬಿ ಬಣ್ಣ ಮಾದರಿಯಲ್ಲಿ, ಕೆಂಪು ಮತ್ತು ಹಸಿರು ಬಣ್ಣಗಳನ್ನು ನಿರ್ದಿಷ್ಟ ಪ್ರಮಾಣಗಳಲ್ಲಿ ಸೇರಿಸಿ ಕಂದು ಬಣ್ಣವನ್ನು ಸೃಷ್ಟಿಸಲಾಗುತ್ತದೆ. ಕಂದು ಬಣ್ಣವು ಪ್ರಕೃತಿಯಲ್ಲಿ ವ್ಯಾಪಕವಾಗಿ ಕಾಣುತ್ತದೆ, ದಾರು, ಮಣ್ಣು, ಮಾನವ ಕೂದಲಿನ ಬಣ್ಣ, ಕಣ್ಣಿನ ಬಣ್ಣ ಮತ್ತು ಚರ್ಮದ ವರ್ಣದ್ರವ್ಯದಲ್ಲಿ. ಕಂದು ಗಾಢ ಬಣ್ಣದ ಕಟ್ಟಿಗೆ ಅಥವಾ ಫಲವತ್ತಾದ ಮಣ್ಣಿನ ಬಣ್ಣವಾಗಿದೆ. 
ಯೂರೋಪ್ ಮತ್ತು ಅಮೇರಿಕದಲ್ಲಿನ ಸಾರ್ವಜನಿಕ ಅಭಿಪ್ರಾಯ ಸಮೀಕ್ಷೆಗಳ ಪ್ರಕಾರ, ಕಂದು ಬಣ್ಣವು ಸಾರ್ವಜನಿಕರ ಅತ್ಯಂತ ಕಡಿಮೆ ಇಷ್ಟದ ಬಣ್ಣವಾಗಿದೆ; ಈ ಬಣ್ಣವನ್ನು ಹಲವುವೇಳೆ ಸರಳತೆ, ಗ್ರಾಮ್ಯ ಮತ್ತು ಬಡತನದೊಂದಿಗೆ ಸಂಬಂಧಿಸಲಾಗುತ್ತದೆ.

ಇತಿಹಾಸಪೂರ್ವ ಕಾಲದಿಂದ ಕಂದು ಬಣ್ಣವನ್ನು ಕಲೆಯಲ್ಲಿ ಬಳಸಲಾಗಿದೆ. ಕಬ್ಬಿಣದ ಆಕ್ಸೈಡ್ ಮತ್ತು ಮ್ಯಾಂಗನೀಸ್ ಆಕ್ಸೈಡ್‍ನಿಂದ ಸಂಯೋಜನೆಗೊಂಡ ಒಂದು ನೈಸರ್ಗಿಕ ಜೇಡಿಮಣ್ಣಿನ ವರ್ಣದ್ರವ್ಯವಾದ ಅಂಬರ್ ಅನ್ನು ಬಳಸುತ್ತಿದ್ದ ವರ್ಣಚಿತ್ರಗಳು ಕ್ರಿ.ಪೂ. ೪೦,೦೦೦ ದಷ್ಟು ಹಿಂದಿನ ಕಾಲಮಾನದ್ದೆಂದು ನಿರ್ಧರಿಸಲಾಗಿದೆ. ಕಂದು ಬಣ್ಣದ ಕುದುರೆಗಳು ಮತ್ತು ಇತರ ಪ್ರಾಣಿಗಳ ವರ್ಣಚಿತ್ರಗಳನ್ನು ೧೭,೩೦೦ ವರ್ಷಗಳಷ್ಟು ಹಿಂದಿನ ಕಾಲಮಾನದ್ದೆಂದು ನಿರ್ಧರಿಸಲಾದ ಲಾಸ್ಕಾ ಗುಹೆಯ ಗೋಡೆಗಳ ಮೇಲೆ ಪತ್ತೆಹಚ್ಚಲಾಗಿದೆ. ಪ್ರಾಚೀನ ಈಜಿಪ್ಶಿಯನ್ ಸಮಾಧಿ ವರ್ಣಚಿತ್ರಗಳಲ್ಲಿನ ಹೆಣ್ಣು ಆಕೃತಿಗಳು ಕಂದು ಚರ್ಮವನ್ನು ಹೊಂದಿವೆ, ಮತ್ತು ಇವನ್ನು ಅಂಬರ್ ಬಣ್ಣದಿಂದ ಬಿಡಿಸಲಾಗಿದೆ. ಬಣ್ಣಲೇಪಿತ ಗ್ರೀಕ್ ಆ್ಯಂಫ಼ರಾಗಳು ಮತ್ತು ಹೂದಾನಿಗಳ ಮೇಲೆ ಕಪ್ಪು ಆಕೃತಿಗಳಿಗೆ ಹಿನ್ನೆಲೆ ಬಣ್ಣವಾಗಿ, ಅಥವಾ ವಿಲೋಮವಾಗಿ ತಿಳಿ ಕಂದು ಬಣ್ಣವನ್ನು ಹಲವುವೇಳೆ ಬಳಸಲಾಗಿತ್ತು.

ಕಪ್ಪು ಬಣ್ಣದ ನಂತರ ಕಂದು ಬಣ್ಣವು ಮಾನವ ಕೂದಲಿನ ಎರಡನೇ ಅತಿ ಸಾಮಾನ್ಯ ಬಣ್ಣವಾಗಿದೆ. ನೈಸರ್ಗಿಕ ಗಾಢ ವರ್ಣದ್ರವ್ಯವಾದ ಯೂಮೆಲನಿನ್‍ನ ಹೆಚ್ಚಿನ ಪ್ರಮಾಣದಿಂದ, ಮತ್ತು ತಿಳಿ ವರ್ಣದ್ರವ್ಯವಾದ ಫ಼ಿಯೋಮೆಲನಿನ್‍ನ ಕಡಿಮೆ ಪ್ರಮಾಣದಿಂದ ಇದು ಉಂಟಾಗುತ್ತದೆ. ಕಂದು ಯೂಮೆಲನಿನ್ ಐರೋಪ್ಯರಲ್ಲಿ ಹೆಚ್ಚು ಸಾಮಾನ್ಯವಾಗಿದೆ, ಮತ್ತು ಕಪ್ಪು ಯೂಮೆಲನಿನ್ ಐರೋಪ್ಯೇತರರ ಕೂದಲಿನಲ್ಲಿ ಅತಿ ಹೆಚ್ಚು ವೇಳೆ ಕಂಡುಬರುತ್ತದೆ. ಇತರ ವರ್ಣದ್ರವ್ಯಗಳ ಅನುಪಸ್ಥಿತಿಯಲ್ಲಿ, ಸ್ವಲ್ಪ ಪ್ರಮಾಣದ ಕಪ್ಪು ಯೂಮೆಲನಿನ್ ಬೂದು ಬಣ್ಣದ ಕೂದಲನ್ನು ಉಂಟುಮಾಡುತ್ತದೆ. ಇತರ ವರ್ಣದ್ರವ್ಯಗಳ ಅನುಪಸ್ಥಿತಿಯಲ್ಲಿ ಸ್ವಲ್ಪ ಪ್ರಮಾಣದ ಕಂದು ಯೂಮೆಲನಿನ್ ಹೊಂಬಣ್ಣದ ಕೂದಲನ್ನು ಉಂಟುಮಾಡುತ್ತದೆ.

ಉಲ್ಲೇಖಗಳು

ಬಣ್ಣಗಳು
ಚೆಂಡು

ಚೆಂಡು ವಿವಿಧ ಉಪಯೋಗಗಳನ್ನು ಹೊಂದಿರುವ ಒಂದು ದುಂಡನೆಯ ವಸ್ತು (ಸಾಮಾನ್ಯವಾಗಿ ಗೋಳಾಕಾರವಿರುತ್ತದೆ ಆದರೆ ಕೆಲವೊಮ್ಮೆ ಅಂಡಾಕಾರವಿರುತ್ತದೆ). ಇದನ್ನು ಚೆಂಡು ಆಟಗಳಲ್ಲಿ ಬಳಸಲಾಗುತ್ತದೆ. ಈ ಆಟಗಳಲ್ಲಿ ಆಟದ ವೈಖರಿಯು ಆಟಗಾರರು ಚೆಂಡನ್ನು ಹೊಡೆದಾಗ, ಒದ್ದಾಗ ಅಥವಾ ಎಸೆದಾಗ ಚೆಂಡಿನ ಸ್ಥಿತಿಯನ್ನು ಅನುಸರಿಸುತ್ತದೆ. ಚೆಂಡುಗಳನ್ನು ಹೆಚ್ಚು ಸುಲಭವಾದ ಚಟುವಟಿಕೆಗಳಿಗೆ ಕೂಡ ಬಳಸಬಹುದು, ಉದಾಹರಣೆಗೆ ಹಿಡಿಯುವುದು ಅಥವಾ ಜಗ್ಲಿಂಗ್. ಸುಲಭವಾಗಿ ಸವೆತವಾಗದ ವಸ್ತುಗಳಿಂದ ಮಾಡಲ್ಪಟ್ಟ ಚೆಂಡುಗಳನ್ನು ಗುಂಡುಮಣಿಗಳೆಂದು ಕರೆಯಲ್ಪಡುವ ಬಹಳ ಕಡಿಮೆ ತಿಕ್ಕಾಟದ ಬೇರಿಂಗುಗಳನ್ನು ಒದಗಿಸಲು ಶಿಲ್ಪಶಾಸ್ತ್ರದ ಅನ್ವಯಗಳಲ್ಲಿ ಬಳಸಲಾಗುತ್ತದೆ. ಕಪ್ಪು ಸಿಡಿಮದ್ದಿನ ಆಯುಧಗಳು ಉತ್ಕ್ಷೇಪಕಗಳಾಗಿ ಕಲ್ಲು ಮತ್ತು ಲೋಹದ ಚೆಂಡುಗಳನ್ನು ಬಳಸುತ್ತವೆ.

ಇಂದು ಅನೇಕ ಬಗೆಗಳ ಚೆಂಡುಗಳನ್ನು ರಬ್ಬರ್‌ನಿಂದ ತಯಾರಿಸಲಾಗುತ್ತದಾದರೂ, ಈ ರೂಪವು ಕೊಲಂಬಸ್‍ನ ಸಮುದ್ರಯಾನಗಳ ನಂತರದವರೆಗೆ ಅಮೇರಿಕ ಖಂಡಗಳ ಹೊರಗೆ ಅಪರಿಚಿತವಾಗಿತ್ತು. ಸ್ಪ್ಯಾನಿಷ್ ಜನರು ಪುಟಿಯುವ ರಬ್ಬರ್ ಚೆಂಡುಗಳನ್ನು (ಆದರೆ ಘನ ಚೆಂಡುಗಳು, ಉಬ್ಬಿಸದ ಚೆಂಡುಗಳಲ್ಲ) ನೋಡಿದ ಮೊದಲ ಯೂರೋಪಿಯನ್ನರಾಗಿದ್ದರು. ಇವನ್ನು ಹೆಚ್ಚು ಗಮನಾರ್ಹವಾಗಿ ಮೀಸೊಅಮೇರಿಕನ್ ಚೆಂಡು ಆಟಗಳಲ್ಲಿ ಬಳಸಲಾಗುತ್ತಿತ್ತು. ಕೊಲಂಬಸ್‍ಗಿಂತ ಮುಂಚೆ ವಿಶ್ವದ ಇತರ ಭಾಗಗಳಲ್ಲಿನ ವಿವಿಧ ಕ್ರೀಡೆಗಳಲ್ಲಿ ಬಳಸಲಾದ ಚೆಂಡುಗಳನ್ನು ವಿವಿಧ ವಸ್ತುಗಳಿಂದ ತುಂಬಲ್ಪಟ್ಟ ಪ್ರಾಣಿ ಚೀಲಗಳು ಅಥವಾ ಚರ್ಮಗಳಂತಹ ಇತರ ವಸ್ತುಗಳಿಂದ ತಯಾರಿಸಲಾಗುತ್ತಿತ್ತು.

ಪ್ರಾಚೀನ ಗ್ರೀಕರಲ್ಲಿ, ಚೆಂಡು ಆಟಗಳನ್ನು ಹೆಚ್ಚು ಹಿಂಸಕ, ಬಲ ಮತ್ತು ಕ್ರಿಯಾಶೀಲತೆ ಬೇಕಾದ ವ್ಯಾಯಾಮಗಳಿಗೆ ಉಪಯುಕ್ತ ಪೂರಕ ಆಟವೆಂದು ಪರಿಗಣಿಸಲಾಗಿತ್ತು. ಇವನ್ನು ದೇಹವನ್ನು ಬಾಗುವಂತಿಡುವ, ಮತ್ತು ಅದನ್ನು ಸುಲಲಿತವಾಗಿ ಪ್ರದರ್ಶಿಸುವ ಸಾಧನವಾಗಿ ಆಡಲಾಗುತ್ತಿತ್ತು, ಆದರೆ ಸಾಮಾನ್ಯವಾಗಿ ಇವನ್ನು ಹುಡುಗರು ಮತ್ತು ಹುಡುಗಿಯರಿಗೆ ಬಿಡಲಾಗಿತ್ತು. ಚೆಂಡು ಆಟಗಳ ಆಡುವಿಕೆಗೆ ಸಾಮಾನ್ಯ ನಿಯಮಗಳು ಇದ್ದಿದ್ದರೆ, ಅವುಗಳ ಬಗ್ಗೆ ಬಹಳ ಕಡಿಮೆ ಕುರುಹು ಉಳಿದಿದೆ. ಪಾಲಕ್ಸ್ ಎಪಿಸ್ಕೈರಾಸ್ ಎಂದು ಕರೆಯಲ್ಪಡುವ ಆಟವನ್ನು ಉಲ್ಲೇಖಿಸುತ್ತಾನೆ. ಈ ಆಟವನ್ನು ಹಲವುವೇಳೆ ಫುಟ್‍ಬಾಲ್‍‍ನ ಮೂಲವೆಂದು ನೋಡಲಾಗಿದೆ. ಇದನ್ನು ಸಾಲುಗಳಲ್ಲಿ ಇರುತ್ತಿದ್ದ ಎರಡು ತಂಡಗಳು ಆಡುತ್ತಿದ್ದರು ಎಂದು ತೋರುತ್ತದೆ; "ಗೋಲ್"‍ನ ಯಾವುದೇ ರೂಪವಿತ್ತೆ ಎನ್ನುವುದು ನಿರ್ದಿಷ್ಟವಿಲ್ಲ. ಸಂಪೂರ್ಣವಾಗಿ ಗೋಳಾಕಾರವಾದ ಚೆಂಡನ್ನು ಸೃಷ್ಟಿಸುವುದು ಅಸಾಧ್ಯವಾಗಿತ್ತು; ಮಕ್ಕಳು ಸಾಮಾನ್ಯವಾಗಿ ಹಂದಿಯ ಕೋಶಗಳನ್ನು ಉಬ್ಬಿಸಿ, ಅವನ್ನು ಹೆಚ್ಚು ದುಂಡಗೆ ಮಾಡಲು ಬೆಂಕಿಯ ಬೂದಿಯಲ್ಲಿ ಅವನ್ನು ಸುಟ್ಟು ತಮ್ಮ ಸ್ವಂತ ಚೆಂಡುಗಳನ್ನು ತಯಾರಿಸಿಕೊಳ್ಳುತ್ತಿದ್ದರು.

ಉಲ್ಲೇಖಗಳು

ಕ್ರೀಡಾ ಉಪಕರಣ
ಶ್ರೇಯಸ್ ಐಯ್ಯರ್

ಶ್ರೇಯಸ್ ಸಂತೋಷ್ ಐಯ್ಯರ್, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ. ಇವರು ಬಲಗೈ ಮಧ್ಯಮ ಕ್ರಮಾಂಕದ ಬ್ಯಾಟ್ಸಮನ್ ಹಾಗು ಬಲಗೈ ಲೆಗ್‌ಬ್ರೇಕ್ ಬೌಲರ್. ರಣಜಿ ಟ್ರೋಫೀ‌‌ಯಲ್ಲಿ ಮುಂಬೈ ತಂಡಕ್ಕೆ ಆಡುತ್ತಾರೆ.  ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ಡೆಲ್ಲಿ ಡೇರ್ ಡೆವಿಲ್ಸ್ ತಂಡದ ಪರ ಆಡುತ್ತಾರೆ.

ಆರಂಭಿಕ ಜೀವನ 

ಶ್ರೇಯಸ್ ಐಯ್ಯರ್ ಡಿಸೆಂಬರ್ ೦೬, ೧೯೯೪ ರಂದು ಮಹಾರಾಷ್ಟ್ರದ ಮುಂಬೈ ನಗರದಲ್ಲಿ ಜನಿಸಿದರು. ತಮ್ಮ ೧೨ನೇ ವಯಸ್ಸಿನಲ್ಲಿ ಇವರು ಪ್ರವೀನ್ ಆಮ್ರೆ ಅವರ ಬಳಿ ತರಬೇತಿ ಪಡೆದರು. ಶಿಕ್ಷಣವನ್ನು ಪೋಡರ್ ಕಾಲೇಜಿನಲ್ಲಿ ಮುಗಿಸಿದರು. ಕಾಲೇಜಿನಲ್ಲಿ ವಿದ್ಯಾಭ್ಯಾಸದ ವೇಳೆಯಲ್ಲಿ ಹಲವಾರು ಟ್ರೋಫೀಗಳನ್ನು ಗೆದ್ದಿದ್ದರು. ಇವರ ಬಾಲ್ಯ ಹಾಗು ಆರಂಭಿಕ ಜೀವನದ ಬಗ್ಗೆ ಒಂದು ಸಾಕ್ಷ್ಯಚಿತ್ರವೂ ಹೊರಬಂದಿದೆ.

ವೃತ್ತಿ ಜೀವನ

ಐಪಿಎಲ್ ಕ್ರಿಕೆಟ್ 

ಏಪ್ರಿಲ್ ೦೯, ೨೦೧೫ರಂದು  ಬೆಂಗಳೂರಿನ ಎಮ್.ಎ. ಚಿದಂಬರಂ ಕ್ರೀಡಾಂಗಣದಲ್ಲಿ ನಡೆದ ೨ನೇ ಐಪಿಎಲ್ ಕ್ರಿಕೆಟ್ ಪಂದ್ಯದಲ್ಲಿ ಚೆನ್ನೈ ಸೂಪರ್‌ಕಿಂಗ್ಸ್ ವಿರುದ್ಧ ನಡೆದ ಪಂದ್ಯದಲ್ಲಿ ಡೆಲ್ಲಿ ಡೇರ್‌ಡೆವಿಲ್ಸ್ ತಂಡದಿಂದ ಇಂಡಿಯನ್ ಪ್ರೀಮಿಯರ್ ಲೀಗ್ನಲ್ಲಿ ಪಾದಾರ್ಪಣೆ ಮಾಡಿದರು. ಇಲ್ಲಿವರೆಗೆ ಒಟ್ಟು ೧೮೬೮ ರನ್ ಕಲೆಹಾಕಿದ್ದಾರೆ.

ಅಂತರರಾಷ್ಟ್ರೀಯ ಕ್ರಿಕೆಟ್ 

ನವಂಬರ್ ೦೧, ೨೦೧೭ರಲ್ಲಿಫಿರೋಜ್ ಷಾ ಕೋಟ್ಲಾ, ದೆಹಲಿಯಲ್ಲಿ ನ್ಯೂಜೀಲ್ಯಾಂಡ್ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ ಮೂಲಕ ಶ್ರೇಯಸ್ ಐಯ್ಯರ್ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಡಿಸೆಂಬರ್ ೧೦, ೨೦೧೭ರಲ್ಲಿ ಹಿಮಾಚಲ ಪ್ರದೇಶದ ಧರ್ಮಶಾಲಾದಲ್ಲಿ ಶ್ರೀಲಂಕಾ ವಿರುದ್ಧ ನಡೆದ ಮೊದಲ ಏಕದಿನ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಏಕದಿನ ಕ್ರಿಕೆಟ್ಗೆ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಟಿ-೨೦ ಕ್ರಿಕೆಟ್ : ೦೬ ಪಂದ್ಯಗಳು.
ಏಕದಿನ ಕ್ರಿಕೆಟ್ : ೦೬ ಪಂದ್ಯಗಳು
ಐಪಿಎಲ್ ಕ್ರಿಕೆಟ್ : ೪೬ ಪಂದ್ಯಗಳು

ಅರ್ಧ ಶತಕಗಳು

ಐಪಿಎಲ್ ಪಂದ್ಯಗಳಲ್ಲಿ  : ೧೦
ಏಕದಿನ ಪಂದ್ಯಗಳಲ್ಲಿ  : ೦೨

ಉಲ್ಲೇಖಗಳು 

https://kannada.newsnext.live/shreyas-iyer-has-written-a-record-that-no-one-can-do-without-a-century-miss-india-vs-bangladesh-test-match/
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಆಳ್ವಾಸ್ ವಿಕಿಪೀಡಿಯಾ ಆಸೋಸಿಯೇಶನ್
ಗುಪ್ಪಟ್ಟೆ ಗಿಡ

ಗುಪ್ಪಟ್ಟೆ ಗಿಡ ರಸ್ತೆಬದಿ ಹಾಗೂ ಖಾಲಿ ಜಾಗದಲ್ಲಿ ಹೆಚ್ಚಾಗಿ ಕಂಡುಬರುವ ಸಸ್ಯ. ಇದು ಸೊಲನೇಶಿಯೆ ಕುಟುಂಬಕ್ಕೆ ಸೇರಿದೆ. ಇದರ ವೈಜ್ಞಾನಿಕ ಹೆಸರು ಪೈಸೇಲಿಯ ಮಿನಿಮ.  ಕನ್ನಡದಲ್ಲಿ ಈ ಗಿಡಕ್ಕೆ ಗದ್ದೆ ಹಣ್ಣಿನ ಗಿಡ, ಆಂಗ್ಲ ಭಾಷೆಯಲ್ಲಿ ನೇಟಿವ್ ಗೂಸ್‌ಬೆರಿ, ಫಾರೆಸ್ಟ್ ಕೇಪ್ ಗೂಸ್‌ಬೆರಿ, ಪಿಗ್ಮಿ ಗೂಸ್‌ಬೆರಿ ಎಂದೆಲ್ಲ ಹೆಸರುಗಳಿವೆ .

ಬೆಳೆಯುವ ಪ್ರದೇಶಗಳು 

ಈ ಸಸ್ಯವು ಭಾರತ,ಮಲೇಶಿಯ,ಆಸ್ಟ್ರೇಲಿಯಾ ಹಾಗೂ ಬಲೂಚಿಸ್ತಾನ್ದಲ್ಲಿ ಬೆಳೆಯುತ್ತದೆ.

ಸಸ್ಯದ ವಿವರಣೆ 

ಈ ಗಿಡವು ೨೦-೫೦ಸೆಂ.ಮೀ ಎತ್ತರ ಇರುತ್ತದೆ. ತಿಳಿನೇರಳೆ ಕಂದು ಮಿಶ್ರಿತ ಬಣ್ಣದ ಕಾಂಡ ,ಬಿಳಿಬಣ್ಣದ ಹೂವು ಹಾಗೂ ಹಸಿರು ಬಣ್ಣದ ಎಲೆಯನ್ನು ಹೊಂದಿದೆ. ಇದರ ಪದರ  ಬಲೂನಿನಂತೆ ಕಾಣುತ್ತದೆ. ಅದರ ಒಳಗೆ ಇರುವ ಗೋಲಿಯಾಕಾರದ ಕಾಯಿ ಚೆರ್ರಿ ಟೊಮಾಟೊಗಳಂತೆ ಕಾಣುತ್ತದೆ. ಫಿನೋಲಿಕ್ಸ್, ಆಲ್ಕಲೋಯಿಡ್, ಸ್ಟೀರೋಯಿಡ್, ಫ್ಲೇವನೋಯಿಡ್, ಎಂಬ ರಾಸಾಯನಿಕ ಸಂಯುಕ್ತಗಳನ್ನು ಹೊಂದಿದೆ. ಇದರ ಹಣ್ಣು, ಬೇರು, ಎಲೆ ವಿಷಕಾರಿಯಲ್ಲದಿದ್ದರೂ ಹಣ್ಣಿನ ಸುತ್ತ ಇರುವ ಪದರ ವಿಷಯುಕ್ತವಾಗಿದೆ. ಇದು ಹಣ್ಣನ್ನು ರಕ್ಷಿಸಲು ಸಸ್ಯದ ರಕ್ಷಣಾತಂತ್ರವಾಗಿದೆ.

ಉಪಯೋಗಗಳು 

ಸಂಪೂರ್ಣ ಸ‍ಸ್ಯವನ್ನು ಸಾಂಪ್ರದಾಯಿಕ ಚಿಕಿತ್ಸಾ ಪದ್ಧತಿಯಲ್ಲಿ ಬಳಸಲಾಗುತ್ತದೆ. ತಲೆನೋವು, ಕಿವಿನೋವು, ಕೀಲುನೋವು ಮುಂತಾದ ಅಸ್ವಸ್ಥತೆಗಳ ನಿವಾರಣೆಯಲ್ಲಿ ಬಳಸಲಾಗುತ್ತದೆ.

ಚಿತ್ರ ಸಂಪುಟ

ಉಲ್ಲೇಖ

ಸಸ್ಯಗಳು
ಶಂಖ

ಶಂಖವು ಹಿಂದೂ ಧರ್ಮ ಮತ್ತು ಬೌದ್ಧ ಧರ್ಮದಲ್ಲಿ ಕ್ರಿಯಾವಿಧಿಯ ಮತ್ತು ಧಾರ್ಮಿಕ ಮಹತ್ವದ ಹೊರಚಿಪ್ಪು. ಇದು ಹಿಂದೂ ಮಹಾಸಾಗರದಲ್ಲಿ ಕಾಣಿಸುವ ದೊಡ್ಡ ಪರಭಕ್ಷಕ ಸಮುದ್ರ ಶಂಬುಕವಾದ ಟರ್ಬಿನೆಲಾ ಪೈರಮ್‍ನ ಚಿಪ್ಪು. ಹಿಂದೂ ಪುರಾಣದಲ್ಲಿ, ಶಂಖವು ಹಿಂದೂ ಸಂರಕ್ಷಕ ದೇವರಾದ ವಿಷ್ಣುವಿನ ಪವಿತ್ರ ಲಾಂಛನವಾಗಿದೆ. ಈಗಲೂ ಇದನ್ನು ಹಿಂದೂ ಧರ್ಮಾಚರಣೆಯಲ್ಲಿ ಕಹಳೆಯಾಗಿ ಬಳಸಲಾಗುತ್ತದೆ, ಮತ್ತು ಹಿಂದೆ ಇದನ್ನು ಯುದ್ಧ ಕಹಳೆಯಾಗಿ ಬಳಸಲಾಗಿತ್ತು. ಹಿಂದೂ ಧರ್ಮಗ್ರಂಥಗಳಲ್ಲಿ ಶಂಖವನ್ನು ಖ್ಯಾತಿ, ದೀರ್ಘಾಯಸ್ಸು ಮತ್ತು ಸಮೃದ್ಧಿಯನ್ನು ನೀಡುವಂಥದ್ದು, ಪಾಪದ ಶುಭ್ರಕಾರಿ ಮತ್ತು ಸಂಪತ್ತಿನ ದೇವತೆ ಹಾಗೂ ವಿಷ್ಣುವಿನ ಪತ್ನಿಯಾದ ದೇವತೆ ಲಕ್ಷ್ಮಿಯ ನಿವಾಸ ಎಂದು ಹೊಗಳಲಾಗಿದೆ.

ಹಿಂದೂ ಕಲೆಯಲ್ಲಿ ಶಂಖವನ್ನು ವಿಷ್ಣುವಿನ ಸಂಬಂಧದಲ್ಲಿ ತೋರಿಸಲಾಗುತ್ತದೆ. ನೀರಿನ ಸಂಕೇತವಾಗಿ, ಇದನ್ನು ಸ್ತ್ರೀ ಫಲವತ್ತತೆ ಮತ್ತು ನಾಗಗಳೊಂದಿಗೆ ಸಂಬಂಧಿಸಲಾಗುತ್ತದೆ. ಶಂಖವು ಕೇರಳ ರಾಜ್ಯದ ರಾಜ್ಯ ಲಾಂಛನವಾಗಿದೆ ಮತ್ತು ತಿರುವಾಂಕೂರು ರಾಜ್ಯ ಮತ್ತು ಕೊಚ್ಚಿ ರಾಜ್ಯದ ರಾಷ್ಟ್ರ ಲಾಂಛನ ಕೂಡ ಆಗಿತ್ತು. ಚಿಪ್ಪು ವಸ್ತುವಿನಿಂದ ತಯಾರಿಸಲಾದ ಒಂದು ಪುಡಿಯನ್ನು ಆಯುರ್ವೇದದಲ್ಲಿ ಹೊಟ್ಟೆಯ ಕಾಯಿಲೆಗಳಿಗೆ ಚಿಕಿತ್ಸೆಯಾಗಿ ಬಳಸಲಾಗುತ್ತದೆ.

ಈ ಚಿಪ್ಪು ಪಿಂಗಾಣಿಯಂತೆ ಇರುತ್ತದೆ (ಅಂದರೆ ಚಿಪ್ಪಿನ ಮೇಲ್ಮೈಯು ದೃಢ, ಗಟ್ಟಿ, ಹೊಳಪುಳ್ಳದ್ದು, ಮತ್ತು ಪಿಂಗಾಣಿಯಂತೆ ಸ್ವಲ್ಪ ಅರೆಪಾರದರ್ಶಕವಾಗಿದೆ). ಚಿಪ್ಪಿನ ಮುಖ್ಯಕಾಯದ ಒಟ್ಟಾರೆ ಆಕಾರವು ಆಯತದಂತೆ ಅಥವಾ ಶಂಕುವಿನಂತೆ ಇರುತ್ತದೆ. ಆಯತ ರೂಪದಲ್ಲಿ, ಇದು ಮಧ್ಯದಲ್ಲಿ ಉಬ್ಬಿರುತ್ತದೆ, ಆದರೆ ಪ್ರತಿ ಕೊನೆಯಲ್ಲಿ ಕಿರಿದಾಗುತ್ತ ಹೋಗುತ್ತದೆ. ಮೇಲಿನ ಭಾಗವು (ಇಳಿಗೊಳವೆ) ಬಿರಡೆ ತಿರುಪಿನ ಆಕಾರವಿರುತ್ತದೆ, ಮತ್ತು ಕೆಳಗಿನ ಭಾಗವು (ಶಿಖರ/ಶೃಂಗ) ತಿರುಚಿಕೊಂಡಿದ್ದು ಮತ್ತು ಕಿರಿದಾಗುತ್ತ ಹೋಗುತ್ತದೆ. ಇದರ ಬಣ್ಣವು ಮಂದವಾಗಿದ್ದು, ಮೇಲ್ಮೈಯು ಗಟ್ಟಿ, ಭಿದುರವಾಗಿ ಮತ್ತು ಅರೆಪಾರದರ್ಶಕವಾಗಿರುತ್ತದೆ. ಎಲ್ಲ ಶಂಬುಕ ಚಿಪ್ಪುಗಳಂತೆ, ಒಳಭಾಗವು ಪೊಳ್ಳಾಗಿರುತ್ತದೆ. ಚಿಪ್ಪಿನ ಒಳಮೈಗಳು ಬಹಳ ಹೊಳಪುಳ್ಳವಾಗಿರುತ್ತದೆ, ಆದರೆ ಹೊರ ಮೇಲ್ಮೈಯು ಹೆಚ್ಚಿನ ಗಂತಿರಚನೆಯನ್ನು ಪ್ರದರ್ಶಿಸುತ್ತದೆ. ಹಿಂದೂ ಧರ್ಮದಲ್ಲಿ, ಚೂಪಾದ ಕೊನೆಗಳಿರುವ ಹೊಳಪುಳ್ಳ, ಬಿಳಿ, ಮೃದು, ಭಾರದ ಶಂಖವು ಬಹಳ ಬೇಡಿಕೆಯಲ್ಲಿದೆ.

ಸುತ್ತುವಿಕೆಯ ದಿಕ್ಕನ್ನು ಆಧರಿಸಿ ಎರಡು ಬಗೆಯ ಶಂಖಗಳಿವೆ: ದಕ್ಷಿಣಾವರ್ತಿ ಶಂಖ ಮತ್ತು ವಾಮಾವರ್ತಿ ಶಂಖ. ದಕ್ಷಿಣಾವರ್ತಿ ಶಂಖವು ಈ ಪ್ರಜಾತಿಯ ಬಹಳ ಅಪರೂಪವಾದ ಎಡಚ ರೂಪವಾಗಿದೆ. ಚಿಪ್ಪಿನ ಸುತ್ತುಗಳು ಅಥವಾ ಸುರುಳಿಗಳು ಅಪ್ರದಕ್ಷಿಣವಾಗಿ ವಿಸ್ತರಿಸುತ್ತವೆ. ದಕ್ಷಿಣಾವರ್ತ ಶಂಖವು ವಿಷ್ಣುವನ್ನು ಸಂಕೇತಿಸುತ್ತದೆ.

ಉಲ್ಲೇಖಗಳು

ಹಿಂದೂ ಧರ್ಮ
ರಿಷಬ್ ಶೆಟ್ಟಿ

ರಿಷಬ್ ಶೆಟ್ಟಿ ಕನ್ನಡ ಚಲನಚಿತ್ರ ರಂಗದ ಒಬ್ಬ ನಟ, ನಿರ್ದೆಶಕ.

ವೈಯುಕ್ತಿಕ ಜೀವನ
ಕುಂದಾಪುರದಲ್ಲಿ ಜುಲೈ ೭ ರಂದು ಜನಿಸಿದವರು. ಇವರ ಪತ್ನಿಯ ಹೆಸರು ಪ್ರಗತಿ ಶೆಟ್ಟಿ

ರಿಷಬ್ ಶೆಟ್ಟಿ ಅವರು ಉಡುಪಿ ಜಿಲ್ಲೆಯ ಕುಂದಾಪುರ ತಾಲೂಕಿನ ಕೆರದಿಯಲ್ಲಿ ೧೯೮೩ ಜುಲೈ,೭ರಂದು ಜನಿಸಿದರು.ಅವರ ತಂದೆ ವೈ ಬಾಸ್ಕರ್ ಶೆಟ್ಟಿ,ತಾಯಿ 
ರಿಷಬ್ ಶೆಟ್ಟಿ ಅವರು ಬೆಂಗಳೂರಿನ ಸರ್ಕಾರಿ ಚಲನಚಿತ್ರ ಮತ್ತು ಟಿವಿ ವಿಶ್ವವಿದ್ಯಾನಿಲಯದಲ್ಲಿ, ಚಲನಚಿತ್ರ ನಿರ್ದೇಶನದಲ್ಲಿ ಡಿಪ್ಲೊಮಾವನ್ನು ಹೊಂದಿದ್ದಾರೆ ಮತ್ತು ಸೈನೈಡ್ನಲ್ಲಿ ನಿರ್ದೇಶಕ ಎ.ಎಂ.ಆರ್.ರಮೇಶ್ ಅವರಿಗೆ ಸಹಾಯ ಮಾಡುವ ಮೂಲಕ ಕನ್ನಡ ಚಲನಚಿತ್ರೋದ್ಯಮದಲ್ಲಿ ತಮ್ಮ ವ್ರತ್ತಿಯನ್ನು ಪ್ರಾರಂಭಿಸಿದರು.[೨]
ನಂತರ ಅರವಿಂದ್ ಕೌಶಿಕ್ ಅವರಿಗೆ ಟಿವಿ ಸರಣಿಯಲ್ಲಿ ಸಹಾಯ ಮಾಡಿದರು.ಪವನ್ ಕುಮಾರ್ ಅವರ ಲೂಸಿಯಾ (೨೦೧೩) ಚಲನಚಿತ್ರದಲ್ಲಿ ಪೊಲೀಸ್ ಅಧಿಕಾರಿಯಾಗಿ ಸಣ್ಣ ಪಾತ್ರ ನಿರ್ವಹಿಸಿದ್ದಾರೆ. ರಕ್ಷಿತ್ ಶೆಟ್ಟಿ ಅವರ ನಿರ್ದೇಶನದ ಚಿತ್ರವಾದ ಉಳಿದವರು ಕಂಡಂತೆ ಚಿತ್ರದಲ್ಲಿ ರಿಷಬ್ ಪ್ರಮುಖ ಪಾತ್ರ ವಹಿಸಿದ್ದಾರೆ. ರಿಶಾಬ್ ಅವರ ಯಕ್ಷಗಾನ ರಂಗಮಂದಿರ ತುಂಬಾ ಪ್ರಸಿದ್ದವಾಗಿತ್ತು. ಮೊದಲಿನಿಂದಲೂ ಅವರ ಯಕ್ಷಗಾನ ರಂಗಮಂದಿರಕ್ಕೆ ಬೆಂಬಲ ಸಿಗುತ್ತಾ ಬಂದಿತ್ತು. [೩]
ಡೆಬ್ಯೂ ಚಲನಚಿತ್ರಗಳು-
ತುಘಲಕ್
ಮಿಷನ್ ಇಮ್-ಪಾಸಿಬಲ್
ಚಲನಚಿತ್ರಗಳ ಪಟ್ಟಿ
ನಟನಾಗಿ
ತುಗ್ಲಕ್ - ೨೦೧೨
ಲೂಸಿಯಾ - ೨೦೧೩ - ಪೋಲಿಸ್ ಅಧಿಕಾರಿಯಾಗಿ[೪]
ಉಳಿದವರು ಕಂಡಂತೆ - ೨೦೧೪ - ರಘುವಾಗಿ[೫]
ರಿಕ್ಕಿ - ೨೦೧೬ - ರಾಧಾಕ್ರಷ್ಣರ ಸ್ನೇಹಿತ
ಹೋಮ್‌ಸ್ಟೇ - ೨೦೧೬
ಕಥಾಸಂಗಮ - ೨೦೧೮
ನಿರ್ದೇಶಕರಾಗಿ
ಬೆಲ್ ಬಾಟಂ
೨೦೧೬ - ರಿಕ್ಕಿ
೨೦೧೬ - ಕಿರಿಕ್ ಪಾರ್ಟಿ - ಅತ್ಯುತ್ತಮ ನಿರ್ದೇಶಕನಾಗಿ ಫಿಲ್ಮ್ಫೇರ್ ಪ್ರಶಸ್ತಿ - 150 ದಿನಗಳ ಬ್ಲಾಕ್ಬಸ್ಟರ್
೨೦೧೭ - ಕಥಾ ಸಂಗಮ
೨೦೧೭ - ಸರ್ಕಾರಿ ಹಿರಿಯ ಪ್ರಾ.ಶಾಲೆ, ಕಾಸರಗೋಡು

ವೃತ್ತಿ ಜೀವನ
ರಿಷಬ್ ಶೆಟ್ಟಿ ಅವರು ಬೆಂಗಳೂರಿನ ಸರ್ಕಾರಿ ಚಲನಚಿತ್ರ ಮತ್ತು ಟಿವಿ ವಿಶ್ವವಿದ್ಯಾನಿಲಯದಲ್ಲಿ, ಚಲನಚಿತ್ರ ನಿರ್ದೇಶನದಲ್ಲಿ ಡಿಪ್ಲೊಮಾವನ್ನು ಹೊಂದಿದ್ದಾರೆ ಮತ್ತು ಸೈನೈಡ್ನಲ್ಲಿ ನಿರ್ದೇಶಕ ಎ.ಎಂ.ಆರ್.ರಮೇಶ್ ಅವರಿಗೆ ಸಹಾಯ ಮಾಡುವ ಮೂಲಕ ಕನ್ನಡ ಚಲನಚಿತ್ರೋದ್ಯಮದಲ್ಲಿ ತಮ್ಮ ವ್ರತ್ತಿಯನ್ನು ಪ್ರಾರಂಭಿಸಿದರು. ನಂತರ ಅರವಿಂದ್ ಕೌಶಿಕ್ ಅವರಿಗೆ ಟಿವಿ ಸರಣಿಯಲ್ಲಿ ಸಹಾಯ ಮಾಡಿದರು.ಪವನ್ ಕುಮಾರ್ ಅವರ ಲೂಸಿಯಾ (೨೦೧೩) ಚಲನಚಿತ್ರದಲ್ಲಿ ಪೊಲೀಸ್ ಅಧಿಕಾರಿಯಾಗಿ ಸಣ್ಣ ಪಾತ್ರ ನಿರ್ವಹಿಸಿದ್ದಾರೆ.  ರಕ್ಷಿತ್ ಶೆಟ್ಟಿ ಅವರ ನಿರ್ದೇಶನದ ಚಿತ್ರವಾದ ಉಳಿದವರು ಕಂಡಂತೆ ಚಿತ್ರದಲ್ಲಿ ರಿಷಬ್ ಪ್ರಮುಖ ಪಾತ್ರ ವಹಿಸಿದ್ದಾರೆ. ರಿಶಾಬ್ ಅವರ ಯಕ್ಷಗಾನ ರಂಗಮಂದಿರ ತುಂಬಾ ಪ್ರಸಿದ್ದವಾಗಿತ್ತು. ಮೊದಲಿನಿಂದಲೂ ಅವರ ಯಕ್ಷಗಾನ ರಂಗಮಂದಿರಕ್ಕೆ ಬೆಂಬಲ ಸಿಗುತ್ತಾ ಬಂದಿತ್ತು.

ಚಲನಚಿತ್ರಗಳ ಪಟ್ಟಿ

ನಟನಾಗಿ
ತುಗ್ಲಕ್ - ೨೦೧೨ 
ಲೂಸಿಯಾ - ೨೦೧೩ - ಪೋಲಿಸ್ ಅಧಿಕಾರಿಯಾಗಿ
ಉಳಿದವರು ಕಂಡಂತೆ - ೨೦೧೪ - ರಘುವಾಗಿ
ರಿಕ್ಕಿ - ೨೦೧೬ - ರಾಧಾಕ್ರಷ್ಣರ ಸ್ನೇಹಿತ
ಹೋಮ್‌ಸ್ಟೇ - ೨೦೧೬ 
ಕಥಾಸಂಗಮ - ೨೦೧೮

ನಿರ್ದೇಶಕರಾಗಿ 
ಬೆಲ್ ಬಾಟಂ
೨೦೧೬ - ರಿಕ್ಕಿ
೨೦೧೬ - ಕಿರಿಕ್ ಪಾರ್ಟಿ - ಅತ್ಯುತ್ತಮ ನಿರ್ದೇಶಕನಾಗಿ ಫಿಲ್ಮ್ಫೇರ್ ಪ್ರಶಸ್ತಿ - 150 ದಿನಗಳ ಬ್ಲಾಕ್ಬಸ್ಟರ್
೨೦೧೭ - ಕಥಾ ಸಂಗಮ
೨೦೧೭ - ಸರ್ಕಾರಿ ಹಿರಿಯ ಪ್ರಾ.ಶಾಲೆ, ಕಾಸರಗೋಡು

ಉಲ್ಲೇಖಗಳು

ಚಲನಚಿತ್ರ ನಟರು
ಚಲನಚಿತ್ರ ನಿರ್ದೇಶಕರು